text:
Muraho neza, amakuru y’iminsi? Inkuru y’uyu munsi yasabwe numwe mu bantu bakurikirana urubuga (page) rwacu rwa facebook. Ku bantu bafite imisatsi yacitse mu misaya twabashakiye uburyo bwihuse bwo kuyikuza ukoresheje ibintu usanganywe mu rugo.
Video turi burebereho uyu munsi ni uyu mukobwa ukoresha amazi y’umuceri ku misaya ye ngo imisatsi yaho igaruke. Amazi y’umuceri ni ikintu abantu benshi bashobora kubona batarinze bajya kugura. Mbere yo kureba uko yayakoresheje reka tubanze tumenye akamaro k’amazi y’umuceri ku misatsi.
Akamaro k’amazi y’umuceri
Amazi y’umuceri arimo vitamin B na C, potasium, iodine, magnesium n’izindi nyinshi. Izi vitamin iyo uzishyize ku mutwe zikangura imizi y’imisatsi itagikura. Ikindi kandi aya mavitamin iyo ashyizwe ku misatsi awufasha gukomera bityo ntucike byoroshye. Amazi y’umuceri kandi ashobora kugufasha gukira imvuvu, akanatuma imisatsi yawe irabagirana, mbese ikagaragara nk’ifite ubuzima ikabyimba. Ibi byose nibyo byatumye aya mazi abasha kuguza imsatsi yacitse mu misaya ikongera igakura ikamera nkiyindi.
Uko akora ayo mazi
Afata igikombe cya plasique gifite umunfundikizo, niyo wakoresha agasorori nta kibazo. Akavangiramo umuceri igikombe kimwe nibikombe bine by’amazi. Nubwo atabyerekana biba byiza iyo ubanje kuronga umuceri wawe gutyo imyanda yose ikavamo. Iyo amaze gushyiramo ayo mazi, aramfundikira ubundi akabirekera aho iminsi ibiri, we yahisemo kubikora iminsi ibiri ariko hari nababikora umunsi umwe gusa. Impamvu uba ugomba kuyareka igihe ni ukugirango intungamubiri ziri muri uwo muceri zijye mu mazi.
Nyuma yiyo minsi ibiri ya mazi ayakura muri icyo gikombe akayashyira mu gacupa gafite umufuniko wa spray ku buryo bimworohera kuyashyira ku musatsi we. Kuberako rero amazi y’umuceri nyuma yicyo gihe aba anuka, yavangiyemo udutonyanga tune twa peppermint essential oil. Ituma byose bihumura neza kandi peppermint nayo ifasha gukangura imizi y’imisatsi itagikura.
Uko ayakoresha
Aya mazi rero ntango yayakoresheje yonyine, kuberako aya mazi aba arimo protein bisabako uyakoresha hamwe nandi mavuta yoroshya imisatsi. Mbese ntango uba ushakako ikomera cyane nk’igiti cyumwe ku buryo wakora mu misatsi gato ikaba iravunitse. Yakoresheje leave-in conditioner hamwe na jamaican black castor oil. Si ngombwa ko wowe ukoresha aya mavuta yakoresheje, ubaye ufite amavuta usanzwe ukoresha wayashyira mu misatsi ukumva iroroshye wakoresha ayongayo. Castor oil yo nayibashishikariza kuko ni amavuta meza agaburira imisatsi akayikuza cyane cyane, wasoma hano ngo umenye akamaro kose agira ku misatsi.
Arabanza rero agashyiramo ayo mazi y’umuceri yakoze. Yarangiza agasigamo leave-in conditioner ariyo ya mavuta yawe yoroshya umusatsi, ubundi akeranzaho castor oil. Nubwo imisatsi yacitse mu misaya ariyo yari imuhangayikishije cyane, ibi yabikoze ku mutwe wose. Wowe uhisemo kubikora mu misaya gusa ubwo wabishyira ku mutwe aho yacitse gusa. Nyuma yo gushyiramo ibi byose we imisatsi ye yayisutse udututa duto kuko yarafite gahunda yo kwambara peruque muri ibyo byumeru bibiri yabikoze. Aha wowe wakora ibyo ushaka bijyanye nubuzima bwawe bwa buri munsi busanzwe.
Buri munsi mu gihe cy’iminsi 14 aya mazi y’umuceri n’amavuta yabisize mu misatsi ye. Nyuma yicyo gihe, imisatsi ye yo mu misaya yari yakuze bigaragara, kandi n’imisatsi ye yindi yose yavugaga ko yoroshye kandi rwose yanagaragaraga neza kurushaho. Yanzuyeko aya mazi y’umuceri yamukoreye umuti koko bigaragara.
ICYITONDERWA
Amazi y’umuceri kuyakoresha buri munsi bishobora gutuma imisatsi yawe icika.
Ibi arabivuga muri video ye igitangira, ko abiziko amazi y’umuceri atari meza kuyakoresha buri munsi. Ariko we ku giti cye y’umvaga nta cyo bimubwiye. Wowe nimba tuvuge ufite imisatsi miremire ahandi hose usibye mu misaya ukaba wumva iyo risk yo kuba imisatsi yawe yacika udashaka kuyifata, ayo mazi wayashyira ku mutwe hose yenda rimwe mu cyumweru (rimwe ryonyine ntango rishobora kuyica humura). Waba wumva nawe ushaka ko imisatsi yawe yo mu misaya ikura vuba vuba bishoboka ukaba wajya ukoresha ayo mazi buri munsi nkuko nawe yabigenje.
Gusa uzitonde, utangiye kubona imisatsi yawe yarimaze gukura rwose biri kugenda neza hanyuma nyuma y’igihe ukumva yarakomeye ntikimeze nkuko isanzwe. Wagabanya ukajya uyakoresha nka 2 mu cyumweru. Aya mazi arakora ariko guhozaho si byiza. Ikindi kandi ku minsi utakoresheje amazi y’umuceri wakoresha castor oil ugakora akamassage kumutwe iminota micye. Nabyo birafasha cyane mu gukuza imisatsi.
Aho wagura aya mavuta
Ku bantu batuye i Kigali
Castor oil wayisanga muri Kipharma bayita huile de ricin, leave-in wayisanga ahantu bagurisha amavuta yo mu mutwe izo nzi nziza ni iya cantu cyangwa iya shea moisture. Naho peppermint essential oil yo ntaho nari nayigura ariko google iri kumbwirako hari iduka ryitwa ikirezi natural products riri i Remera hamwe na Kasha wabaza ukarebako uyibona. Umuceri wo ni mu gikoni cyangwa kuri boutique ???
Ubaye uba ahantu wabona uko ugura ibintu kuri amazon dore link wakoresha ukabibona
- Jamaican black castor oil – https://amzn.to/30QxaIX
- Shea miracle moisture intense cream – https://amzn.to/3anjhFf
- Peppermint essential oil – https://amzn.to/2DWrK6k
Ku muntu wari wadusabye iyi nkuru, nizereko ibi bizagufasha. Nibikora uzatubwire, nibidakora nabwo uzatubwire dukomeze tubashakire igisubizo. Ubaye uzi umuntu ufite iki kibazo, iyi nkuru wayimusangiza harubwo waba umubyaye. Ubaye kandi nawe hari ikibazo wifuzako tugushakira uko wagikemura, watwandikira comment hano cyangwa ku rubuga rwacu rwa facebook.
Murakoze gusoma, mugire umunsi mwiza ?. Muzagaruke icyumweru gitaha dutangaza inkuru nshya buri cyumweru.


c: text/html

text:
Abatumva ntibanavuge barishimira inkoranyamagambo y’amarenga igiye gusohoka
Yanditswe na Mutungirehe Samuel
Inama y’Igihugu y’Abafite Ubumuga mu Rwanda itangaza ko barimo gutegura inkoranyamagambo y’abakoresha amarenga mu gukemura bimwe mu bibazo bakunze kugaragaza ko bahura na byo bitewe n’uko nta mubare uhagije w’Abanyarwanda bazi ururimi rw’amarenga.
Bamwe mu bafite ubwo bumuga batangaza ko bishimira ko ururimi rw’amarenga rugiye kujya rwigishwa abantu bakarumenya bakabasha gusabana no gutumanaho.
Umwe mu basemurira ufite ubumuga bwo kutumva no kutavuga yagiranye n’Imvaho Nshya, Mutema Gerald, yavuze ko ajya kumenya ururimi rw’amarenga yarwize nyuma yo gusoza amashuri yisumbuye, afata amezi atandatu yonyine kugira ngo arumenye neza.
Ati “Hari impamvu abantu bashobora kwiga ururimi rw’amarenga, biterwa n’icyo ushaka kugeraho, ni nk’uko uhitamo kwiga izindi ndimi nk’icyongereza, igifaransa, n’ikigande.
Iyo wize ururimi rw’amarenga ugamije kujya ufasha abarukoresha ugomba kumenya neza icyo wahisemo gikanatuma ubiha umwanya wawe mwinshi. Ujya muri kaminuza ukiga igice cy’uko ukoresha urwo rurimi hanyuma ukajya ahari abafite ubumuga bwo kutumva no kubavuga ukarukoresha.”
Mugenzi we yasemuriraga, yabwiye Imvaho Nshya ko yishimye cyane ubwo yumvaga ko ururimi rw’amarenga rugiye kujya rwigishwa.
Ati “Kuko abana batumva ntibavuge bazabasha kwiga mu rurimi rwabo; kubigisha bizaba byoroshye, ariko ubu abana bafite icyo kibazo bajya ku ishuri bakiga bareba gusa ibyanditswe, abarimu n’abo bigana ntibazi urwo rurimi rwe, urumva ko kuri bo kwiga bikomeye.
Yakomeje agira ati “Igihe kandi ururimi rw’amarenga ruzaba rwemewe mu ndimi zemewe n’amategeko zikoreshwa mu Rwanda bizaba ari intambwe ikomeye cyane itewe mu burenganzira bw’abafite ubumuga bwo kutumva no kutabona. Kandi turimo kwereka Leta yacu ko uru rurimi ari rumwe mu ndimi Abanyarwanda bavuga kandi turukeneye, bizaba byiza nirwemerwa mu mategeko.”
Umunyamabanga Nshingwabikorwa wa Komisiyo y’igihugu y’abafite ubumuga NCPD, Emmanuel Ndayisaba, yabwiye Imvaho Nshya ko mbere yo kubanza gusaba ko ururimi rwihutira kujya mu ndimi zemewe habanje gutekerezwa uburyo rwigwa, inkoranyamagambo yarwo ikaboneka, rukigishwa mu mashuri.
Ati “Ubu turimo kurukora ahubwo, twabanje gutegura inkoranyamagambo y’ururimi rw’amarenga n’ubu tuyirimo kandi turi ku gipimo kiza, turagira ngo tubanze tubone nibura n’ururimi rw’amarenga y’amanyarwanda. Icyo ni cyo cya mbere ubundi, noneho niturangiza buriya mu Itegeko Nshinga barabiteganyije ariko ntibari kwemeza ikintu kitarabaho.
Ubu rero turimo kurutegura nirumara kuboneka rero nta kindi kizaba gisigaye ni ukurwigisha ahubwo mu mashuri.”
Inama y’igihugu y’abafite ubumuga mu Rwanda yabonye umuntu uyifasha gutegura iyi nkoranyamagambo kandi ngo mu mwaka w’ingengo y’imari 2020-2021 izaba yashyikirijwe ikigo k’igihugu gishinzwe uburezi REB kugira ngo gitegure uko yatangira gushyirwa mu mashuri.

robotstxt: allowed

filter: keep


text:
0 total views
Umuhanzikazi Oda Paccy uzwi cyane mu njyana ya Hip-Hop na Producer Junior Multisystem bagaragaje ku mugaragaro ko bari mu rukundo nyuma y’uko uyu mukobwa yari aherutse kumusinyisha muri Studio ye ya Empire Records.
Nyuma y’ibi bimenyetso by’urukundo hagati y’aba bombi, Junior atangaza ko ataramenya neza uburemere bw’urukundo ruri hagatiye na Oda Paccy.
Producer Junior amaze igihe arwaye nyuma yo gukora impanuka agonzwe n’imodoka biba ngombwa ko acibwa ukuboko bitewe n’uburyo amagufa yangiritse.
Ubwo uyu musore yari akiri mu bitaro, yagiye asurwa cyane na zimwe mu nshuti ze cyane cyane abazwi mu myidagaduro, aho bagiye bamuteranyiriza amafaranga yo kwifashisha, yose agahabwa Oda Paccy kuko ariwe wamubaga hafi cyane.
Oda Paccy na Junior bagaragaje ko hagati yabo harimo umubano wihariye nyuma y’ubutumwa aba bombi batangaje babinyujije ku rukuta rwa Instagram buri wese akoresha.
Oda Paccy yanditse avuga ko yishimye, akurikizaho izina rya Junior nyuma yaryo yandikaho amagambo yo mu Cyongereza ‘Save the Date’ akoreshwa cyane cyane abakundanye bagaragariza inshuti zabo ko ubukwe buri hafi.
Junior na we ntiyazuyaje kumusubiza kuko na we yahise akoresheje ifoto isa nk’iyo Oda Paccy yandikaho ati “Urukundo ni rwiza Oda Paccy.”
Kuba Junior yaba ari mu rukundo na Oda Paccy wamuhaye akazi yavuze ko we ubwe atarabihamya neza,avuga ko amakuru yanyayo azayatangaza bitewe n’ibimenyetso azakomeza kugenda abona umunsi ku w’undi.
Oda Paccy we yirinze kugira icyo atangaza avuga ko ibyo yavuga byose kuri urwo rukundo, haba kwemera ko ruhari cyangwa ntarwo abantu batabyemera.
Ati “Ntacyo ntangaje. Mbyemeye cyangwa nkabihakana n’ubundi ntimwabyemera.”
Uyu mukobwa yaherukaga kumvikana mu rukundo na Producer Lick Lick banabyaranye umwana umwe.
568 total views, 2 views today


text:
Iyo umuntu agitangira inzira yo kwizera Yesu Kristo akenshi iyo asenze ntago bimutwara igihe kugirango asubizwe,kuko icyo gihe aba ageranwa n’umwana muto kandi umwana muto umubyeyi amugaburira ibiryo biri ku kigero cye nk’amata ,amashereka n’ibindi biryo byoroshye.
Impamvu abimugaburira ,ni uko umwana ariye ibiryo bikomeye bishobora kugira ingaruka mbi ku buzima bwe bikanaba byatuma adakura neza.Ibi rero bigatuma umubyeyi we amwitaho cyane agambiriye kumukuza neza.
Ni nako umuntu ucyakira agakiza akizera Kristo Imana imuba hafi cyane ikamwitaho kugirango azagire imikurire myiza mu buzima bwa gikiristo.Ariko ntibivuze ko Imana ikomeza kumurera muri ubu buryo kuko imugaburira bitewe n’ikigero agezemo.
Hari igihe kigera rero akagaburirwa n’ibikomeye kugirango akomere,aha rero ni naho akenshi ahura n’ibigeragezo bimusuzuma ngo Imana irebe ko ashyitse.Nta muntu numwe wizera Imana nzi utarahuye n’ibigeragezo.
Umuntu nakubwira ngo yizera Imana akaba yarabayeho mu buzima bwo kudamarara gusa azaba akubeshya,kuko amakuba n’ibyago by’umukiranutsi ari byinshi ariko Imana imukiza muri byose.
Iyo wageze mu kigeragezo rero amasengesho akamaro kayo si ako gukuraho icyo kigeragezo wahuye nacyo ,ahubwo aba afite akamaro ko kuguhesha imbaraga zo gukomeza ugahagarara ushikamye mu kigeragezo.
Nugera mu bikugerageza rero uzashikame usenge ugire kwizera,ntiwumve ko ari wowe Imana yigirizaho nkana kuko na Abrahamu Sekuruza w’abizera nawe yarageragejwe agera mu busaza Imana itaramuha urubyaro.Ese hari uwo muzi waba yarageragejwe kurata Yobu,nyamara yagumye ku Mana aravuga ngo” kugeza ubwo nzapfa sinzikuraho kuba inyangamugayo”
Ibigeragezo nibiza ujye umenya ko ari igihe cyabyo ariko icyangombwa ni ukunesha iyo ntambara yo kwizera ko Imana iri mu ruhande rwawe, maze ukareka kwihangana kugasohoza imirimo yako.


text:
Biba ibyiza iyo ukunze nawe ugakundwa, gusa kuko urukundo rutingingwa n’iyo ukunze umuntu we ntagukunde uba ugomba kubyakira kandi ukagerageza kubyitwaramo neza nubwo bitoroshye.
Kuba wa kunda umuntu utagukunda ndetse n’ibyo umukorera ntabyiteho ngo abihe agaciro, ni ibintu bisanzwe. Ariko kuko bigusaba imbaraga ndetse bikanakwangiza mu mutwe, biba bisaba kubirenga ubuzima bwawe bugakomeza,ntugume muri ibyo bihe.
Urubuga elcrema rutanga inama z’uburyo ushobora gutandukana n’ayo marangamutima yo gukunda utagukunda, ukongera kuba umuntu usanzwe.
1. Hagarika guhura na we bya hato na hato
Iki ni ikintu cy’ingenzi ugomba gutangiriraho kugira ngo ubashe kwivanamo umuntu ukunda nyamara we atagukunda.
Abahanga mu by’imibanire bemeza ko utakomeza kujya uvugana cyangwa usurana n’umuntu ukunda we atagukunda maze ngo uzabashe kumureka mu buryo bworoshye. Ibyo ngo byaba ari ukwibeshya gukomeye.
2. Ntukagumane icyizere mu bidashoboka
Icyizere ni cyo gituma umuntu adacogora, ukumva ko hakiri icyizere cyo kumwegukana nyamara bishobora gutuma ufata imyanzuro mibi cyangwa bikakubuza gukomeza ugana imbere.
Iyo ukomeje kwiremamo icyizere ko ukundwa cyangwa ko uzageraho ugakundwa, bituma ukomeza gukururana na we, ukamutekereza amanywa n’ijoro, ukaba wakora n’ibintu bibi kugira ngo umwegukane.
3. Siba ibintu byose bituma ukomeza kumwibuka
Ibintu byose mufitanye bishobora gutuma umbwibuka cyangwa uhora umubona hafi yawe nk’amafoto mwagiye muhana, uba ugomba kuyashyira kure aho utayabona cyangwa ubutumwa mwandikiranye ukabusiba kugira ngo umwibagirwe.
Iyo ubigumanye bituma udakira neza ibyo bikomere yaguteye ukajya witwara nk’aho mukiri kumwe. Biba byiza rero ibyo byose umwibukiraho ubusibye kugira ngo bigufashe gukomeza ujya imbere.
4. Ongera kwiyegereza inshuti zawe za kera
Abantu bashora kugufasha kongera kwishimira ubuzima cyangwa impamvu uriho ni inshuti zawe.
Kwiyegereza inshuti zawe bigufasha kwishima kuburyo utagira umwanya wo kwitekerezaho no gutekereza kuri uwo muntu ukunda ariko we atagukunda.
5. Gerageza gushaka inshuti nshya
Iyo ufite ikibazo nk’icyo, ugerageza gushaka inshuti nshya zizajya zigufasha kuva mu bihe by’ubwigunge uba urimo. Gusa bakugira inama yo kwitonda mu gushaka izo nshuti wirinda izagusubiza mu bibazo ahubwo ugashaka izo kwishimana nazo n’izigufasha kuruhuka mu mutwe gusa.
6.Witerana amagambo na we ukoresheje ikoranabuhanga
Si byiza guterana amagambo binyuze mu buryo bw’ikoranabuhanga nko kumwandikira kuko bituma mutandukana nabi ntibikubake ahubwo ugasubira inyuma, ukomeza kwishinja cyangwa kumushinja amakosa.
7. Iga kwikunda ubwawe
Mu rwego rwo kwigobotora icyo kibazo, ni ngombwa kwikunda ubwawe, ukibona ko uri mwiza ndetse ufite n’ibyiza bitandukanye bizatuma abandi bagukunda, igirire icyizere ubundi ukomeze ubuzima.
Ugomba gutangira kwiga ibintu bishya kandi ukimenyereza gukora ibintu ukunda, mbese ibyo ubona ko bigushimishije akaba ari byo bigutwara umwanya.
Nubwo nta wavuga ko byoroshye kwiyibagiza ndetse no kureka burundu umuntu wakunze we ntagukunde, ni na byiza gukurikiza inama zitandukanye kugira ngo wongere kumufata nk’umuntu usanzwe ndetse binatume ukomeza ubuzima bwawe neza.


text:
Ikigo cy’Igihugu cy’Amahugurwa mu by’Imicungire y’Abakozi n’Umutungo (Rwanda Management Institute-RMI) nicyo cyatangiye gutanga aya mahugurwa ku wa 16 Kanama 2021.
Umwe mu bayitabiriye ni uwitwa Nsengimukiza JMV wavuze ko kuri we ari amahirwe akomeye kuko azunguka ubumenyi buzamufasha gukomeza guteza imbere ikoreshwa ry’ikoranabuhanga n’ itumanaho mu mashuri y’imyuga n’ubumenyingiro.
Ati “Gutoranywa uri umuntu umwe mu karere ni amahirwe tugomba kubyaza umusaruro, turishimira aya mahugurwa kuko azatwungura ubumenyi bukenewe mu gukora neza akazi dushinzwe.”
Umuyobozi Mukuru wa RMI, Dr. Mulindahabi Charline, ubwo yatangizaga aya mahugurwa, yashimiye Urwego rw’Igihugu rushinzwe Imyuga n’Ubumenyingiro (RTB) rufatanyije na GIZ rwayateguyea, aboneraho gushishikariza abayitabiriye gukoresha imbaraga zose kugira ngo bazatsinde ibizamini bazahabwa.
Ati “Murasabwa kwiga mushyizeho umwete kugira ngo mutsinde ibizamini byose kuko iyo utsinzwe ikizamini kimwe ntabwo uhabwa impanyabushozi.”
Kugira ngo umuntu abone impamyabushobozi, agomba kuba yaratsinze ibizamini byose uhereye ku manota 75 mu buri kimwe.
Aya mahugurwa y’iminsi 17, uhereye kuwa 16 Kanama kugeza kuwa 01 Nzeri 2021, abayitabiriye bazakora ibizamini by’ibitabo bitandatu birimo Computer & Online Essentials, Word processing, Spreadsheets, Presentations, IT security na Online collaboration.


text:
Nyamagabe: Nta mazi bagira kandi amatiyo abanyura imbere, Ubuyobozi ngo “ntibayabonera umunsi umwe”
Ukeneye kwamamaza! Gusobanuza! Gutanga amakuru? Hamagara 0788772818
Abaturage bo mu Murenge wa Kitabi mu Karere ka Nyamagabe baturiye ishyamba rya Parike ya Nyungwe baravuga ko babangamiwe no kutagira ibikorwaremezo birimo amazi kandi amatiyo ayatwara muri Pariki anyura imbere y’ingo zabo.
Abahatuye bavuga ko bamara iminsi makumyabiri nta mazi meza babona kandi imiyoboro iyajyana muri Pariki ibanyura imbere bakaba basaba ko bahabwa amazi meza kuko ari ingenzi ku buzima bwabo.
Umwe mu baturage utuye ahitwa Bitigita yabwiye Isango Star ko bifuza ko bahabwa amazi bakareka kujya bakora ingendo bajya kuyashaka mu isantere kandi mu marembo yabo hanyura itiyo y’amazi.
Ati“Aya mazi anyuraho yigendera kandi natwe tuyakeneye.”
Kutabona amazi meza bavuga ko bibatera umwanda kuko kubona ayo gukaraba ari ingume ndetse n’imyambaro yabo ikaba ihora isa nabi n’abana babo bakaba barwara inzoka zo mu nda bya hato na hato.
Ni ikibazo bavuga ko bagaragarije ubuyobozi bw’Akarere ariko umwaka uko uhita undi ugataha nta gisubizo gihamye bahabwa, babwirwa ko biri hafi gutungana.
Umuyobozi w’Akarere wungirije ushinzwe imibereho myiza y’Abaturage, Mujawayezu Prisca avuga ko aba baturage bakwiriye kwihangana kuko abaturage bose batabonera amazi rimwe, ngo nta gihe kizwi bazabonera amazi bagomba gutegereza bihanganye.
Yagize ati” Ni ukwihangana kuko abaturage bose ntiwabahera amazi umunsi umwe ngo bishoboke, hazakorwa inyigo kugira ngo nabo babone amazi, ntabwo nababwira igihe bazayabonera ariko icyerekezo ni icyo kugira ngo abaturage bazagerweho n’amazi.”
Mujawayezu Prisca atangaza ko mu Karere ka Nyamagabe imibare yerekana ko abaturage 84.59 % bafite amazi meza mu gihe bateganya ko vuba bidatinze 16% nabo amazi meza azabageraho vuba.
Hirya no hino mu gihugu hari abaturage bataka kubura mazi meza mu gihe ubuyobozi bwo budahwema kuvuga ko amazi yegerejwe abaturage ku kigero cyo hejuru.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
NDEKEZI JOHNSON / UMUSEKE.RW


text:
Ese koko abantu bavuka ari abanyabyaha cyangwa gukora ibyaha barabyigishwa ?
Umutaliyani w’umuhanga mu mitekerereze (Philosophy) witwa Cessare Lombroso ati “Abantu bavuka ari abanyabyaha ndetse abanyabyaha iyo ubarebye ku isura wabatandukanya n’abatarabanyabyaha“.
Umuhanga akaba na none umushakashatsi w’umunyamerika Hooton ati “Abantu ntibavuka ari abanyabyaha ahubwo abo babana naho baba nibyo bibigisha.”
Umutaliyani wanditse igitabo cy’amategeko ahana ku ngoma ya Musolini Witwa Ferri Enrico ati: abanyabyaha barimo ibice 3;
- Hari abavuka ari abanyabyaha(inkozi z’ibibi )
- Hari ababiterwa n’ubwenge bucye
- n’abakora ibyaha kuko babonye icyuho
Ati impamvu zituma bakora Ibyaha harimo ubukene ,ubwoko umuntu aturukamo(race)imiterere yaho umuntu aba ,ibihe umuntu arimo ,imyaka agezemo,ibibazo by’uburwayi bwo mu mutwe,gusumbana mu bukungu,ubwinshi bw’abaturage n’imiterere y’ubutegetsi
Padiri Nkurunziza ,umunyarwanda ,umunyeshuri muri Kaminuza mu ishami ry’amategeko, umushakashatsi ku mateka n’amategeko avuga ko “ Abantu bavuka ntaho babogamiye(neutre) ubugizi bwa nabi n’ubugwaneza byose barabyigishwa kuko n’ikimenyimenyi umusirikare iyo yishe umwanzi nta mutima uba umucira urubanza afite kuko kwica aba yarabyigishijwe ariko umusivili wishe umuntu uwo ni ruvumwa ntawamucira akari urutega igihano ni ugufungwa burundu mu gihe umusirikare uko yica abanzi benshi yongezwa amagarade.”
Abantu ba mbere y’ikinyejana cya 18 bo bavugaga ko ibyaha cg ubukozi bw’ibibi buturuka kwa Shitani ndetse kugira ngo umuntu akire ari ugusengerwa
Abo mu kinyejana cya 18 bo bavugaga ko abantu bakora ibyaha kubera amahitamo
Bibiliya muri zaburi 51:7 hagira hati : “Ndi umunyabyaha kuva nkivuka ndetse ndi we kuva mama akinsama.”
Itangiriro ibice 3 :15-19 hagaragaza ko abantu ari ibivume ndetse impamvu ku isi duhura n’ubuzima bugoye kandi buruhije ndetse n’indwara z’ibyorezo bamwe mu ba nyamadini bavuga ko bituruka ku cyaha cy’inkomoko
Ihame ry’amategeko (legal principal )ni uko nta tegeko rihari nta cyaha cyabaho
Aha wakwibaza uti ubundi icyaha ni iki ? Icyaha ni gukora ibibujijwe n’itegeko no kwanga gukora ibitegetswe n’itegeko. Nubwo amategeko ashyirwaho kugira ngo bigende neza usanga abayica na bo badasiba kuyica uko byagenda kose.
Impamvu iyi si yacu ifite ibibazo ni uko abantu badakurikiza amategeko. Aha turibaza tuti ko amadini amaze kugwira kandi yigisha iyoboka Mana ndetse n’imiryango irengera ikiremwa muntu hamwe n’iharanira uburenganzira bwa muntu imaze kugwira ku isi tutabura kuvuga ko birenze ibikenewe kuki ibyaha na byo birushaho kwiyongera ?
Inzego z’ubutabera usanga zifite ikibazo cy’imanza nyinshi zitarangira na gereza ugasanga zaruzuye. Ese abantu bavuka ari abanyabyaha bigatuma ubwinshi bw’abavuka muri iki gihe bwongera abanyabyaha cg abanyabyaha dufite benshi bigisha abatarabanyabyaha bigatuma ubwiyongere bw’ibyaha bwikuba ?
Lombroso Cesare yavutse mu mwaka 1835 yitaba Imana mu mwakwa w’1909 yari Umutaliyani w’ Umuhanga mu mateko ,akaba umusirikare , umudogiteri n’umuhanga mu bumenyamuntu waje kwitirirwa umubyeyi w’iyiga ry’ibyaha n’abanyabyaha (criminology), ubushakashatsi bwe mu bitera byaha bwamweretse ibi bikurikira.
Uumunyabyaha avuka ari umunyabyaha kuko abikomora mu maraso y’ababyeyi be ntacyo wakora ngo areke kuba umunyabyaha. Mu gosobanura iyi ngingo yagize ati;
“Icyakora uwavutse ari umunyabyaha muhuye na we wamwibwira wabasha kumutandukanya n’abatari abanyabyaha kuko aba afite ibimenyetso ku mubiri bitandukanye n’ibyabandi.”
Dore ibimentetso avuga biranga umuntu uvuka ari umunyabyaha
- Intoki ze cg amano biba ari byinshi cg bike ugereranyije n’abandi
2. Umutwe we uba ari munini kandi ntuba ubumbye neza
3. Mu isura ye haba hasa nabi cyane ndetse aba anareba nabi
4. Aba afite urwasaya runini cyane ndetse n’amabinga
5. Aba afite udutwi duto ariko dushinze nk’utw’Isha
6. Aba afite amazuru manini kandi akoze nabi
7. Iminwa ye iteka iyo uyirebye iba isa nk’ishaka kuvuga kandi ihora itose
8. Aba afite akananwa karekare
9. Aba afite umusatsi rwose w’irende wagira ngo ni uwabagore
10. Aba afite imbavu nyinshi cg nkeya ugereranyije n’abandi
11. Aba afite amaboko maremare kurusha abandi
Mu bushakashatsi bwa Lomboroso yabajije abantu 833 b’abanyabyaha muri bo 21% bari bafite ikimenyetso 1 cg byinshi muri biriya bimenyetso hanyuma Kandi 43% muri bo bari bafite ibimenyetso 5 kuzamuka.
Yagize ati: “ hari abakora ibyaha babitewe no kunywa ibiyobyabwenge.” Arongera avuga ko “hari abakora ibyaha kuko bibashimisha.”
Akomeza avuga ko kandi hari abantu bakora ibyaha kubera uburwayi bwo mu mutwe ati ariko abo bose iyo ubitegereje ushobora kubasangaho bya bimenyetso twavuze haruguru.
Umunyamerika w’umuhanga mu bumenyamuntu akaba n’umushakashatsi witwa Hooton we dore uko yavuze nyuma yo gukorera ubushakashatsi ku bantu 17000 muri bo 14000 ari abanyabyaha .
Ubushakashatsi bwe ntaho butandukaniye cyane n’ubwa Lamboroso we yavuze ko nta muntu uvuka ari umunyabyaha ko ahubwo umunyabyaha abyigishwa n’aho yavukiye cg abo yabanye na bo (ukaba wavukira mu gace banywa urumugi cyane na we ukaba umunywi wa rwo cyangwa ukavukira mu gace biba cyane na we ukaba umujura bitaba ibyo ukaba wabana cg wagendana n’abanyabyaha kubera babikora ureba kandi ugira irari na we ukaba umunyabyaha.)
Yatandukanyije abantu ashingiye kungano ya bo asobanura n’ibyaha bakora mu gihe abo babana nabo naho bari habahinduye abanyabyaha
abasobanura atya;
- Abantu barebare kandi bafite ibigango bavamo abicanyi,abakora inyandiko mpimbano,ndetse n’uburiganya
2. Abagabo b’igara rito baba ari abanyoni ndetse n’ibisambo bipfumura amazu
3. Abagabo bagufi b’ibigango bo bakora ibyaha byo kuniga (Kiboko) gufata ku ngufu n’ibindi bisa nka byo
4. Abaringaniye bo nta byaha batakora
Uretse n’ibyo tuvuze haruguru bijyanye n’ingano y’abantu n’ibyaha bakora
Yavuze ko abanyabyaha n’abatari abanyabyaha bafite itandukaniro kuko tatouage( ibishoshanyo byo ku mubiri) cg imanzi ari ikimenyetso rusange ku banyabyaha benshi .
Padiri Nkurunziza ,umunyarwanda ,umunyeshuri muri Kaminuza mu ishami ry’amategeko, umushakashatsi ku mateka n’amategeko mubushakashatsi bwe yasanze impamvu abantu bakora ibyaha ari enye (4)
Ubujiji,ubukene,amahitamo n’uburangare bw’abakorerwa ibyaha
Avuga ko na none umuntu ashobora guhinduka yari umunyabyaha ruharwa akaba umuntu muzima ndetse w’intangarugero nkuko Sawuli yahindutse Pawulo.
Ati “Ariko ukora ibyaha k’ubwo amahitamo we guhinduka biragoye .”
Dore uburyo bune yavuze umuntu ashobora guhindukamo :
- Umuntu ashobora guhinduka abyibwirije
- Abibwirijwe n’abandi
- Abitewe n’uruhurirane rw’ingaruka ahura nazo ziterwa no kudahinduka
- yimuriye inyungu yakura mu kadahinduka guhinduka .


text:
Monthly Archives: September 2020
Rwandan: government tried to hackers email of Journalist Majeshi Leon
-
Sep 23:Suspicious activity detectedSeptember 25, 2020
-
9:43 AMNew sign-in on WindowsUnrecognizedCalifornia, USAWindows
Igice cy’i (133) cy’ubuhanuzi
13 July,2020 njyanwa mu iyerekwa mbona njya kubwiriza ijambo ry’Imana muri ADEPR,Pastor wari yandaritse arambwira ati,ndifuza ko,ukurugutura abantu banjye mu ili itorero, kuko halimo abandwanya kubera umulimo w’Imana yanshinze.Ndamusubiza nti,jyewe sinabasha gukurugutura ubwoko bw’Imana,ahubwo umwuka wera niwe ushobora kubakurugutura, agambiliye ko buri wese ndetse nawe ulimo yihana ibyaha bye uko niko Uhoraho Uwiteka Nyiringabo abivuga.
None se Georgette Umubyeyi,nijye watumye Umwami Kigeli V Ndahidurwa atakurongora?Mu byukuri uranshakaho iki?
Muri iki cyumweru turangije za magigiri agerageje kwinjira muri email ya nccleon@gmail.com ariko ntibyabahiria.Bari muri Leta zunz’ubumwe z’America,bakoresheje windows yaho.Bagerageje gukoresha abantu batandukanye ngo banyadikire mbasubize babone uko binjiramo.
Imanza z’Uwiteka uhereye kuri CAIN Adam na Abel Adam
Ijambo ry’Uhoraho Uwiteka Imana Nyiringabo rikomeza kunzaho cyane,maze rirambwira riti,ijwi ry’Urangurura mu butayu,abega baguteguriye ikizamini (exam) ukwiye kubitegurira kuko taliki ya 10 July,2020 hazaba ari ku wa gatanu(Friday)July 2020 uko niko Uhoraho Uwiteka Imana Nyiringabo abivuga.
Za Leta hamwe n’abanyamadini, bagambana kwica Umuhanuzi Majeshi leon Ainesha
July5,2020 Ijambo ry’Uhoraho rikomeza kunzaho kandi cyane,rirambwira riti,ijwi ry’Urangurura mu butayu,byakomeye cyane ‹very dangerous› batanze itegeko ryo ku kurasa.


text:
Ibi Perezida Kagame yabigarutseho ku wa 28 Nzeri 2021 ubwo yafunguraga ku mugaragaro inama y’iminsi itatu ihuza abashoramari ku ruhande rw’u Rwanda na Zimbabwe, izwi nka Rwanda- Zimbabwe Trade and Investment Conference.
Kugira ngo Perezida Kagame avuge kuri iyi ngingo byaturutse ku kibazo yabajijwe na Benson Mbewe cy’aho abona u Rwanda mu myaka 10 iri imbere.
Perezida Kagame yamubwiye ko muri iyo myaka abona u Rwanda ruzaba rwarabaye igihugu cyateye imbere ugereranyije n’uko bimeze uyu munsi.
Ati “Turi mu rugendo rugana ku burumbuke, iterambere, ubisobanuye neza ni nko kuvuga ngo uyu munsi turi igihugu cy’amikoro make, turashaka kuba igihugu cy’amikoro aringaniye, kugeza ku mikoro yo hejuru.”
Perezida Kagame yakomeje avuga ko iri terambere u Rwanda rushaka kugeraho mu myaka 10 rizaba risangiwe n’abaturage bose nta wasigaye inyuma.
Ati “Icyakora si ukuvuga inzego z’iterambere gusa natekereza ku mutekano w’abaturage. Tumaze igihe twiyubaka nk’Igihugu, dushobora kuba hari ibyo tudahuje ariko byose bigomba kuvamo ubumwe n’imbaraga z’igihugu. Iryo terambere tuvuga dushaka kugeraho, tugomba kurigeraho mu buryo ryungukira buri Munyarwanda, hategendewe ku idini, icyari cyo cyose cyaducagamo ibice mu gihe cyashize.”
“Ibyo twagezeho turashaka kugera ku birenze, byashoboka tukabikuba nka kabiri ibyo twagezeho cyangwa byanashoboka tugakuba gatatu.”
Yavuze ko iyo arebye asanga nta nzira ya bugufi cyangwa ubundi buryo bwo kugera kuri ibi, uretse kuba buri wese yakumva ko afite inshingano zo gukora neza ibyo ashoboye kandi abaturage na bo bakabigiramo uruhare bahereye ku gukemura ibibazo bafite.
Hari n’abadufataga nk’igihugu cyananiwe
Perezida Kagame yavuze ko ibyo u Rwanda rugezeho uyu munsi ari ikimenyetso cy’uko ruzagera no ku bindi byinshi byiza bishoboka kuko n’ubundi hari abakekaga ko bidashoboka bitewe n’amateka ashaririye rwanyuzemo.
Ati “Twagize ibibazo ubwicanyi mu gihugu cyacu mu myaka 27 ishize ariko bifite amateka. Ni ikibazo cyubatswe mu gihe kirerkire hanyuma birangira gutyo havamo Jenoside.”
Yavuze ko amateka mabi u Rwanda rwanyuzemo ari yo rwakuyemo amasomo yatumye ruri aho ruri uyu munsi.
Ati “Ibyago byagwiririye igihugu cyacu ntabwo ari ikintu cyaje nk’impanuka, dufite amateka y’imyaka yatumye bigera aho. Guhangana n’ikibazo nk’icyo hari amahitamo ufata. Mbere na mbere ni ukumenya ayo mateka hanyuma ukavuga uti ’ndabikemura nte ngo bitazongera kubaho?’ Guhera aho ni bwo ufata umwanzuro uti ‘ese twahindura amateka mu kwirinda ko byazongera kubaho?’. Ntabwo buri wese ari ko aba atekereza, ni yo mpamvu bisaba abayobozi.”
Perezida Kagame yavuze ko iyo u Rwanda rutaza kwiyemeza guhangana n’ibibazo byarwo ubu ruba rukiri kure cyane ko hari n’abari batangiye kurufata nk’igihugu cyananiwe.
Ati “Ku ruhande rwacu byairmo politiki, ubukungu, imibanire y’abaturage twagombaga rero guhangana n’ibibazo byacu nta rwitwazo na rumwe, iyo hazamo inzitwazo twari gutsindwa. Hari abantu badufataga nk’ifihugu cyananiwe, nta mahirwe abantu baduhaga, bavugaga ko nta hazaza u Rwanda rwari rufite. Byabaye ngombwa ko duhangana n’ikibazo kandi ndakeka ko n’abandi bahanganye n’ibibazo byabo babigeraho.”
U Rwanda ubu rufite intego yo guhindura no kuzamura ubukungu bwarwo ndetse no guteza imbere imibereho y’Abanyarwanda bose. Icyerekezo 2050 gikubiyemo inzira nshya izageza igihugu ku bukungu buteye imbere ku rugero ruringaniye mu 2035 no kuba igihugu gifite ubukungu buteye imbere cyane mu 2050.
Icyerekezo 2050 gifite intego z’ibanze zo guteza imbere ubukungu, umusaruro n’imibereho myiza by’Abanyarwanda bose. Izo ntego zikaba zikubiye mu nkingi eshanu ari zo, Iterambere mu bushobozi n’imibereho myiza by’abaturage, Ubushobozi bwo guhatana mu ruhando mpuzamahanga no kwishyira hamwe n’ibindi bihugu, Ubuhinzi bubyara ubukire, Iterambere ry’imijyi n’imiturire igezweho n’Inzego za Leta zishoboye kandi zikora neza ibyo zishinzwe.


text: Ku wundi munsi w’isabato, Yezu yinjira mu isengero, arigisha. Ubwo hakaba umuntu ufite ikiganza cy’iburyo cyumiranye. Abigishamategeko n’Abafarizayi baramugenzura ngo barebe ko amukiza ku munsi w’isabato, maze babone icyo bamurega. We rero amenya ibitekerezo byabo, abwira uwo muntu wari ufite ikiganza cyumiranye, ati «Haguruka, uhagarare hano hagati!» Arahaguruka, arahagarara. Nuko Yezu arababwira ati «Reka mbabaze: icyemewe ku munsi w’isabato ni ikihe? Ari ukugira neza, cyangwa ari ukugira nabi? Ari ugukiza umuntu, cyangwa se kumwica?» Nuko abararanganyamo amaso, maze abwira wa muntu ati «Rambura ikiganza cyawe.» Abigenza atyo, ikiganza cye giherako kirakira. Ariko bo barabisha, basigara bashaka uko bagenza Yezu.


text:
RSB yahumurije abafite impungenge zo kwanduzwa n’amazi yo muri pisine
Yanditswe na Tumukunde Georgine
Mu gihe bamwe bibaza uburyo isuku yo mu bwogero (Swimming Pool/Piscine) yitabwaho; bagaragaza impungenge z’uko abogeramo bashobora kwanduzanya indwara, Ikigo k’Igihugu gitsura Ubuziranenge (RSB) kiratangaza ko hari amabwiriza yashyizweho hagamijwe kubungabunga ubuzima bw’ababwogeramo kandi ko ku bufatanye n’izindi nzego hakorwa ubugenzuzi harebwa ko yubahirizwa.
Nshimiyimana Claude utuye mu Mujyi wa Kigali akunze kujya mu bwogero, yagize ati: “Nkunda kujyayo, nta kibazo ndahagirira ariko impungenge ntizabura, kuko hari igihe duhuriramo turi abantu benshi kandi ntiwamenya indwara bafite mu gihe zitagaragara inyuma. Gusa akenshi njyayo mu masaha mba nizeye ko hatari abantu benshi. Ibyo ari byo byose bafite uburyo basukura ariya mazi, ntekereza ko hari n’inzego zishinzwe kubigenzura.”
Mu kiganiro n’Imvaho Nshya Nshizirungu Fabien ushinzwe gukurikirana amabwiriza y’ubuziranenge arebana n’amazi, isukura no kubungabunga ibidukikije muri RSB, yatangaje ko amabwiriza y’ubuziranenge (RS 189) yagiyeho kuva mu 2013, ariko yavuguruwe muri uyu mwaka wa 2019; agaragaza ibipimo by’amazi agomba gukoreshwa mu bwogero.
Yasobanuye ko mu birebana n’imyubakire y’ubwogero umuntu ashobora kubikora mu buryo ashatse ariko igihe ashyizemo amazi agomba gukurikiza ibipimo ntarengwa by’imiti iyasukura.
Yagize ati: “Umuntu ashobora kubaka ubwogero mu buryo ashaka, akabasha gutandukanya ahogera abantu bakuru n’abatoya, ariko niba ashyizemo amazi kugira ngo umuntu ayogemo ntihagire ingaruka amugiraho agomba kuba afite ibihe bipimo? Ni ukuvuga ngo ugeze ku bwogero ufite ubushobozi bwo gupima wapima iki kugira ngo umenye ko ayo mazi ugiye kogamo ari mazima? ”
Yakomeje abisobanura agira ati: “Amazi ashobora kuba ari ubururu kubera ko bashobora kuba bashyizemo ibara runaka cyangwa kubera ko amakaro ashashemo afite ibara ry’ubururu,…ukaba wagira ngo amazi ni meza ariko wayashyira nko mu kirahure ugasanga arasa nabi. Ni yo mpamvu hashyizweho ibipimo byerekana amazi yo kogamo uko agomba kuba ameze”.
Avuga ko ariya mabwiriza atanga ibipimo fatizo bishobora kwereka umuntu ko yayogamo akayavamo nta kibazo.
Zimwe mu ngero z’ibipimo by’ubutabire zigaragaza ko amazi agomba kuba afite pH ( Potantiel Hydrogène) iri hagati ya 7,2 idashobora kurenga 8,0, ku bijyanye n’imiti (Cl/Chlore) isukura, mu mazi hagomba kubonekamo igipimo cya 1,5 kitarenze 3,0 .
Nshizirungu ati: “Niba abantu bagiye muri ariya mazi byanze bikunze bashobora gusigamo mikorobe, ni yo mpamvu hagomba kuba harimo umuti utuma izo mikorobe zigiye mu mazi zishobora guhita zipfa cyangwa zigatakaza ubushobozi ku buryo hagize uyanywa bimutunguye ntacyo yamutwara”.
Avuga ko ibipimo by’imiti ishyirwamo iyo birenze ibiteganywa n’amabwiriza bishobora kugira ingaruka ku ruhu rw’abantu barimo koga, rukaba rwashishuka.
Nyiri ubwogero asabwa guhora agenzura ibipimo yabona bidahuye n’ibisabwa aba agomba guhita ahindura ayo mazi cyangwa akayayungurura akayasubizamo.
Ati: “Ufite ubwogero hari ibipimo agomba kubanza gupima mbere y’uko abantu bajya mu mazi”.
Nshizirungu avuga ko n’ugiye koga afite ibikoresho byifashishwa mu gupima ashobora kubikora ariko inshingano ziri kuri nyiri ubwongero, ari we ugomba kubwitaho.
Nubwo RSB ifite agashami kajya gasura amahoteri kareba uko iby’ubuziranenge bihagaze hakarebwa n’iby’ubwogero hakaba hafatwa n’ibipimo by’uko amazi akoreshwa yujuje ibisabwa, ik’ibanze iki kigo gikora ni gushyiraho amabwiriza.
Kugenzura uko amabwiriza ashyirwa mu bikorwa ahanini bikorwa n’izindi nzego zifite aho zihuriye n’isuku, zikanareba uburyo amazi ahindurwa n’igihe agomba guhindurirwa.
Uburyo bwo kugenzura uko amabwiriza yubahirizwa
Mugabo John ushinzwe imicungire n’imitunganyirize y’umwanda, mu Mujyi wa Kigali nka hamwe mu haboneka umubare utari muto w’ubwogero, yatangaje ko hari amabwiriza akurikizwa ya RSB ariko n’Umujyi wa Kigali ufite ay’isuku arimo n’arebana n’ubwogero.
Avuga ko ku bwogero by’umwihariko bareba uko ibipimo byashyizweho na RSB bihagaze, bakareba igihe ibyo bipimo abatanga serivisi z’ubwogero babifatiye, igihe imiti isabwa bayishyiriyemo, bakareba igihe amazi yagiriyemo n’igihe bagomba kuyakuriramo.
Ati: “Nibura nyuma y’amezi atatu amazi agomba kuba yahinduwe, hagati aho kandi bagomba kuba bashyiramo imiti yica mikorobe”.
Yakomeje agira ati: “Ubugenzuzi burakorwa kugira ngo harebwe ko ibyo byose byubahirizwa, umuntu ku giti ke ashatse kwigenzurira bishobora kugorana ariko ashobora kureba ku nkengero z’ubwogero aho amazi agarukira akenshi iyo harimo umwanda ashobora kubibona, hari n’aho ushobora kubona amakaro yirabura kandi yakagombye kuba ari umweru”.
Yasobanuye n’ibindi bigomba kwitabwaho, ati: “Abafite ubwogero bagomba gushyiramo imiti nibura hagashira isaha imwe cyangwa amasaha abiri abantu bakabona kogeramo kugira ngo imiti ibanze ikwirakwire mu mazi.”
Avuga ko imbogamizi zijya zigaragara rimwe na rimwe ari uko hari aho usanga bashyizemo umuti muke cyangwa mwinshi, uwogeyemo akaba yakumva hari impinduka, ariko ngo ntibikunze kubabo.
Ku birebana n’abafite impungenge z’aho amatorero abatiriza akenshi usanga haba hateye nk’ubwogero, avuga ko bajya kuhagenzura ariko ho baba batagendera ku bipimo by’ubwogero busanzwe bitewe n’uko abantu batajyamo buri munsi, bashyiramo imiti igihe bagiye kubatiza.
Nsengiyumva Barakabuye ukuriye Ihuriro ry’abatanga serivisi z’amahoteri, resitora n’ibirebana n’imyidagaduro mu Rwanda, yagarutse ku mabwiriza abajya koga bagomba gukurikiza, anashimangira ko abatanga serivisi z’ubwogero bajya batungurwa bagakorerwa ubugenzuzi hakarebwa niba bubahiriza amabwiriza ahari.
Yagize ati: “Nko ku bana bato, amabwiriza avuga ko bagomba kuba bari kumwe n’ababyeyi babo no kwirinda ko hari ibintu bakora bidakwiye mu gihe bari mu mazi”.
Yongeyeho ko umuntu ufite uburwayi bugaragara inyuma nk’ibicurane cyangwa se ibindi bishobora kuba byakwanduza abantu, aba atemerewe kujya muri ayo mazi. Ugiye koga asabwa kugira isuku kandi yanavamo akaba afite aho akarabira hafite isuku.
Ku bwogero hagomba kuba hari umukozi ubihugukiwe ukurikirana ibirebana n’ubwandu bw’amazi.
Bitewe n’ingano y’ubwogero ikigo gifite n’umubare w’abakigana, kishyiriraho amabwiriza yiyongera ku yandi ari rusange yashyizweho na RSB.


text:
Umuduri ni igicurangisho kigorana kugicuranga ariko hari abafite impano kuri wo, nyuma y'Igisupusupu wamamaye ku muduri ubu hagaragaye umwana w'umuhungu witwa 'Tangawize' uyingayinga Igisupusupu mu kuririmba anacuranga umuduri.
Tangawize, yavuye mu Karere ka Gakenke aza i Kigali gushaka ubuzima ahahisha igicurangisho cye Umuduri. Akigera muri Kigali yasanze ubuzima bugoye cyane, abura akazi gahamye ariko kubera impano ye n'umuduri we akajya ajya ku muhanda agacurangira abahisi n'abagenzi bakamuha amafaranga mu biceri. Yabwiye InyaRwanda.com ko abo aririmbiye bamuha guhera ku giceri cy'ijana (100 Frw) kuzamura.
Uyu muhanzi 'Tangawize' ntabwo yigeze abona amahirwe yo kwiga nk'abandi bana kubera ubukene, akaba ari ibintu byatumye aza i Kigali afite imyaka 16 y'amavuko. Mu myizerere ye, yizera ko byanze bikunze hari igihe ibintu bizagenda neza akaba yacuranga umuduri akabona abamufasha.
Kuri ubu afite indirimbo 3 zifite n'amashusho. Avuga ko uzikora bimugora cyane bitewe n'uko nta mafaranga aba afite. Icyakora yongeyeho ko hari Studio zimufasha rimwe na rimwe ku buntu. Ushaka kumufasha waca kuri iyi telefone ikurikira: +250784019718
KANDA HANO WUMVE IKIGANIRO NA TANGAWIZE
KANDA HANO WUMVE INDIRIMBO YA TANGAWIZE


text:
Njye ncuruza ibirayi mbikuye ku Gisenyi.Ni amahirwe kuri twe iyo hirya iyo mu giturage imihanda ari mibi.Umuhinzi tumugurira kuri make ariko imodoka na yo ikahazaharira. Abantu baza bikoreye ibirayi ku mutwe kugera aho twaparitse kandi twashoboraga kubisanga hafi batavunitse.Ngo na byo bitanga akazi ku bikorezi,ariko se umuhinzi yunguka iki?
Ikibazo ntikigarukira iyo mu Kitumvingoma.N’iyo ugeze ku kiraro cya Nyabugogo,utera « Dawe uri mu ijuru » ngo nikiriduka nibura we agutabare.Biratangaje ukuntu Uturere 2 muri Kigali yiyubashye tudashobora kwitunganyiriza iteme n’imihanda nyabagendwa.
Abakiliya bacu baza kudufatira ibirayi n’amagare baba bataka imigongo kubera ibinogo.Imodoka ipakiye yo ntishobora kubona n’uko ibikwepa.Imvura yaba yaguye,abanyamaguru bakijundika bene imodoka ngo barabatera ibiziba!Nyamara ngo hariho Ikigo cy’Igihugu cyo guteza imbere imihanda(RTDA) bamwe bahinduyemo icyo guteza imbere inda.
Ibi ni byo bituma uko ngenda hirya no hino nsigaye nibaza niba ya mihigo bajya bavuga itari mu mpapuro gusa cyangwa niba inzego z’ibanze zifite ubushobozi bwo gufata icyemezo ku bijyanye n’ibikorwa remezo (infrastructures).
Ababitegeyeho amaramuko iyo babajije abayobozi barabasubiza ngo « Nimuhumure,nibiriduka tuzabikora! »Ni nko kuvuga ngo gufatira hafi biravuna,ibyiza ni uguterura ibyageze hasi!Ariko se kuki bikomeza gupfa abo bayobozi babireba?Ese bifitiye utwabo tudege tubakura ku biro kugera aho batuye(za Kigali iyo)ku buryo babimenya bagombye kubibarirwa?
Ubwo bene ibiryo bari mu mwiherero wabo twizere ko ya mvugo yabaye ikita rusange ku bayobozi ngo « ikibazo bagikoreye ubuvugizi » igiye gucika,hakajya haboneka ibisubizo ibintu bitararengerana.
By Nkubiyaho Joas Kigali/Gasabo.


text:
Mu nama yo ku wa kane tariki 20 Ukuboza 2018 yahuje abayobozi b’Inzego za Leta, aba Kiliziya n’andi matorero, imiryango itegamiye kuri Leta, Ibigo nyarwanda na mpuzamahanga bifite aho bihurira n’ibikorwa byo kwita ku bana muri rusange, hagarutswe ku kuba u Rwanda rutazahwema guhangana n’ikibazo cy’ubuzererezi.
Iyi nama yari igamije kurebera hamwe impamvu zitera abana kujya mu buzererezi no guhuza imbaraga mu gushakira hamwe umuti urambye ku kibazo cy’abana bo mu muhanda mu mujyi wa Kigali by’umwihariko.
Bosenibamwe Aime, uyobora Ikigo cy’Igihugu Gishinzwe Igororamuco, yagize ati ’’Niba twarashoboye kunga abanyarwanda nyuma ya Jenoside yakorewe Abatutsi ni gute twamanika amaboko ku kibazo cy’ubuzererezi, birakwiye ko iki kibazo kitabangamira iterambere rusange ry’u Rwanda, iki kibazo gikomeje cyakwangiza isura y’igihugu ku ruhando mpuzamahanga.’’
Bosenibamwe yakomeje avuga ko bikwiye ko ikibazo cy’abana b’inzererezi kiva mu magambo kikajya mu bikorwa cyane ko nka we ukurikiranira ubuzima bw’aba bana umunsi ku munsi abona gikomeye kurusha uko abantu babitekereza.
Bosenibamwe Aime, uyobora Ikigo cy’Igihugu Gishinzwe Igororamuco
Kugeza ubu intara y’Amajyepfo iza ku isonga ku kugira abana benshi mu muhanda, naho Amajyaruguru ikaba ari yo ifite abana bake bajyanwa mu bigo ngororamuco.
Umwe mu bana barererwa mu kigo Abadacogora-intwari, Uwingeneye Sandrine, yavuze ko hari impamvu nyinshi zituma abana bajya mu muhanda, anagira inama abana bagenzi be kwiyakira bakemera ubuzima bwo mu muryango babayemo kuko nta cyiza cyo mu muhanda, agira ati "Ubukene butera abana kujya mu muhanda, nkanjye nagiye mu muhanda kuko nabonaga mu rugo nta byo kurya bihari, gusa ubutumwa naha abandi ni ukumvira inama bahabwa, kandi abana bakemera uko iwabo babayeho, bakihanganira ubukene, ahubwo bagafasha ababyeyi kuburwanya aho guhungira mu muhanda kuko nta keza kaho.’’
Uwamariya Bibiane, umubyeyi ufite umwana yareraga kuri ubu ufashwa n’ikigo cy’Abadacogora, ntiyemeranya n’abavuga ko ababyeyi batarimo kwakira abana babo iyo bamaze kugororwa bavuye mu bigo ngororamuco, agira ati ’’ ni aka wa mugani ngo ‘umukobwa aba umwe agatukisha bose’, yego barahari ariko si bose, aha nta bwumvikane abo babyeyi baba bafitanye, mba numva ko umwana niba wenda yaragiye kuko hari amakimbirane mu muryango, iyo umwana agarutse, baba bakwiye kumufata neza umutima w’umwana bakawutengeneza bakirinda icyatuma ava mu rugo na none.’’
Padiri Twizeyumuremyi Donatien, umuyobozi wa CARITAS ya Kigali, avuga ko uko byagenda kose nta wafasha umwana guhinduka adafatanyije n’ababyeyi, agira ati ’’Akenshi iyo dufashije abana, nk’iyo tugiye kubajyana mu kigo cyacu i Bugesera, duhamagara ababyeyi bakabaherekeza, kandi tukabakangurira kubasura, iyo dusubije abana mu miryango yabo dufatanya mu kuzamura imibereho y’imwe mu miryango tubafasha kwigira no gufashanya, tunabakangurira kwizigamira, kugirango niba ari imibereho mibi yatumye bava mu ngo nibura hagire impinduka zigaragara zafasha umuryango mu mibereho bigaha n’abo bana icyizere cyo kuhaguma, ubu bufatanye ni ingenzi.’’
Muri bimwe mu bibazo byagaragajwe bitera abana kujya mu buzererezi harimo nk’amakimbirane mu miryango, ubukene, gukoresha ibiyobyabwenge, kwanduzanya imico mibi mu rungano, guta ishuri n’ibura ry’akazi.


text:
Nyuma yo gucuruza akabari igihe kinini no, Nyampinga Flavie wari uzwi ku izina rya Nyirantarengwa, yakiriye Yesu nk’umwami n’umukiza w’ubugingo bwe, ubu ni umubyeyi ubasha guhamya Kristo.
Nampinga Flavie arubatse afite abana babiri n’umutware, ateranira mu itorero God is Able riherereye i Kanombe akaba atuye i Kabuga mu murenge wa Rusororo mu mudugudu witwa Urumuri.
Uyu mubyeyi avuga ko akimara kumenya ubwenge yatewe ipfunwe n’izina rye aho agira ati: " Nkimara kuvuka nkamenya ko nitwa Nyampinga nabyo byambereye ubundi buhamya kuko byanteraga complex (ipfunwe) kuberako icyambere barambwiraga ngo mvutse ndi umwana mwiza, ariko bakavuga ngo abantu beza bapfa ubusa, nuko nkurana ako gahinda nibaza impamvu abantu beza bapfa ubusa, iryo zina ryagiye ryaguka cyane rikora akandi kazi kandi numvaga ari keza. Ariko maze gukizwa niho nabonye ko napfaga ubusa ndavuga nti reka ndikoreshe neza noneho kugirango Kristo nawe abyungukiremo".
Nyampinga aradusangiza ubuzima bwe mbere yo gukizwa agira ati: " Navukiye mu muryango wa gikristo kuko Papa yari Pasiteri naho Mama ari umudiyakoni ku itorero communauté des Eglise de Grace au Rwanda (CEGR). Narize ndangiza Secondaire mu mwaka wa 2011mpita mbona akazi kajyanye n’ibintu byo kubaka ,ngahawe n’umuntu w’incuti y’umuryango.
Mubyukuri iyo umwana arangije Secondaire aba yumva afite amatsiko menshi yumva ko hari ibintu ababyeyi bamukinze, numvaga nshaka kujya mu tubyiniro nicyo kintu numvaga mfitiye amatsiko kuko nari naravukiye mu muryango ukanira simbashe kubijyamo, kuko ku ishuri habaga ibitaramo bitaga bumu nkabyitabira aribyo byankururiye gushaka kujya muri boite. Natangiye kujyana n’abantu twarangizanyije mu tubyiniro, icyo gihe nabaga nasutse imisatsi mbese numva ndi umuntu ukaze.
Icyo gihe natangiye kubona abantu banyirukaho bansaba numero ariko hamwe n’icyo Imana iba yaravuze ku muntu niyo imurinda kuko nakoze ubukwe mfite imyaka 19 kuba narashatse ntatwite cyangwa ntarabyaye niyo yabikoze, icyakora ibyaha narabikoze ariko uwo twaryamanye niwe twashakanye.
Nyuma y’igihe runaka, akazi ka Nyampinga kaje guhagarara nuko incuti ye (se w’abana be) yamugiriye inama yo kwikorera ndetse amutera n’inkunga y’ibitekerezo n’amafaranga. Mu magambo ye Flavie aragira ati: "Natangiye gukorera mu Gashiha ncuruza butike irimo n’inzoga abana bo muri UNILAK, abakanishi ba SONATUBES baranyoboka ngira abakiriya benshi cyane, aho nahakuye amafaranga menshi ndimuka njya gukorera muri rond point muri iyo minsi nanywaga inzoga z’ubwoko bwose kandi ubwiza bwanjye bwakururaga abakiriya kandi nkora cyane".
Adusobanurira urugendo rwe rwo gukizwa , Nyampinga Flavie aragira ati:" Imana iragenda ikareba mu bantu bensh igakuramo umwe ikavuga ngo wowe ndagutoranyije ntacyo igendeyeho, uko rero niko nanjye Imana yantoranyije mu magana menshi y’abarimbuka, mu magana menshi y’abanywa nzoga niho uwiteka yansanze arantoranya ankura mu kabari arabwira ngo ngwino, ndamubwira nti uwite! ntabwo nzi kuvuga ndi umwana, ibyo byose byabereye mu iyerekwa Imana impa ijambo ryo muri Yeremiya :1:1ndetse insobanurira ko nta rwitwazo nkwiye gutanga ngomba kuyikorera.
Icyo gihe Imana yatangiye kuntumaho abakozi bayo bakaza bakambwira bati :" Humura Imana izakugirira neza aka siko kazi konyine uzakora hari ubundi bucuruzi Imana igutegurira kandi buzaba ari bwiza", babimbwira nkumva ari amareshya mugeni nkababaza nti kubera iki itampera umugisha muri aka ndimo gukora? ndakubwiza ukuri ko najyaga gucuruza mu kabari nkagenda nasenze Imana kandi ikampa abakiriya nkinjiza ariko byari ubuyobe no kwihagararaho.
Nyuma yo kunanira Imana nkanga kuva mu kabari, Imana yaransanze irambwira ngo ngiye kukwigisha ishuri kandi uzaryiga mu gifransa(Francophonie) ntabwo ari mu cyongereza (Anglophonie) bishatse kuvuga iki rero Francophonie iragora ariko irihuta naho Anglophonie iroroha ariko iratinda bivuze ngo yanyigishije mu gihe gito irankanda bikomeye.
Wakwibaza ngo byagenze bite? Mu gihe gito cyane nisanze navuye mu gucuruza akabari , umugabo wanjye bahise bamufunga noneho gukora njyenyine bimbana ikibazo kuko twarasimburanga bituma abakozi batangira kungora kuko babonaga ko ndi umwe mfata umwanzuro wo kugahagarika ariko nshaka umuntu ngaha akazajya anyishyura (gukodesha) biza kurangira akandiye kuko yaje kunyereka amasezerano ntazi igihe yasinyiwe, mbura uwandenganura ndarekura. Ariko Imana yahoraga imbwira ko atari bwo bucuruzi yangeneye.
Icyo gihe Imana yanyishije guca bugufi kuko navuye mu nzu y’ibihumbi 150 njya mu y’ibihumbi 50 nkajya aho ubuzima bwari bunkomereye. Aho nahabaga nkorera ikabuga mfiteyo cantine, mubyukuri nagakoze ntagashaka ariko Imana ikambwira ngo aho niho nzagukiriza icyakora nahahuriye n’ishuri ry’Imana baramvuze , bansha intege n’ibindi, gacye gacye Imana yaramponze ndanoga inyigisha kwambara kuko kubera kubana n’abantu basenga nageze aho mbona ko nambaye ubusa.
Najyaga gusengera mu barokore batangira kubyina nkegerayo ngo batankandagira cyangwa batansiga ibyuya byabo kubera ubwibone, ariko batangira guhanura bakampanuririra, buhoro buhoro natangiye kubiyumvamo ngenda mfatwa buhoro. Noneho natekereza umusonga w’abantu tubana aho nabaga baramvugaga bakanzengereza nkumva gusenga nibyo byabamfasha. Naje gukizwa ngera ku kigero cyo kuvuga ijambo ry’Imana.
Nyampinga Imana yaje kumutabara ikoresheje abantu bo muri Nigeria bari baje mu giterane cya Se bamuzanira imyenday’ubwoko bwose n’amasakoshi bijyane kuko yajyaga agira isoni zo kujyana mini mu rusengero".Nyuma Imana yaje kumusanga mu iyerekwa imubwira ko agomba kujya gutura i Kabuga mu cyaro?, ariko byaje kurangira agiyeyo kuko inzu yakodeshaga bayimusenyeho.
Akigera i Kabuga yagiye mu nzu mbi ariko ayikoreramo umurimo w’Imana asengana n’abagore bagenzi be bagera n’aho baba benshi, mu myaka ibiri n’igice ishuri ryari rirangiye kandi yagombaga kuryiga imyaka 7 ariko wibuke ko Imana yamubwiye ko ari Francophonie ryarangiye vuba nuko umugabo we arafungurwa asanga Nyampinga yarakijijwe.
Asoza ubuhamya bwe, Nyampinga aragira inama atanga ati:"Niba ushaka gukizwa, cungana n’ijwi ry’Imana kandi wumvire kuko nushaka guhangana n’Imana uzavunika", Ikindi arabwira abakozi b’Imana kureka kwita umuntu ikirara ngo ni uko umusanze mu kabari, ahubwo ko akwiye kugenzura neza ikibimutera hanyuma akamufasha. Abwira kandi abana bakora mu kabari ko Imana izabatabara dore ko biba bitoroshye.
Source: ZABURI NSHYA
[email protected]


text:
Mu buzima bwa gikristo kwiyiriza ubusa ni ingenzi kuko bidufasha kurushaho gusabana n’Imana kandi bigufasha kugira ubuzima bwiza:Kugabanya ibiro, kuringaniza isukari mu mubiri n’ibindi. Mugihe cyo kwiyiriza hari amakosa umuntu akwiye kwirinda kugira ngo roho nzima ibashe kuba mu mubiri muzima.
Tugiye kurebera hamwe amakosa umuntu akwiye kwirinda mugihe yiyiriza ubusa nk’uko tubisobanurirwa na Munganga mu bijyanye n’imirire inoze, Lea Ufiteyesu.
1.Kwirinda ibiribwa bifite isukari nyinshi:
Iyo umuntu afashe isukari nyinshi, umubiri urayigabanya. Ni byiza rero ko niba uteganya kwiyiriza mbere yabyo ugomba gukoresha ibiribwa bidafite isukari nyinshi, ugirwa inama yo kurya imboga, ibirayi, ibitoki n’ibindi biryo bisanzwe.
2. Ugomba kwibanda ku biribwa bikungahaye kuri ibyubaka umubiri (proteines):
Niba ushaka gutegura amasengesho yawe ugomba kwibanda ku biribwa byubaka umubiri twavugamo indagara,amafi, amagi, amata, inyama, ibishyimbo, amashaza, ubunyobwa n’ibindi. Ibyongibyo iyo twabiriye bidufasha kutumva dushonje cyane. Ibitera imbaraga birimo amasukari bituma umuntu yumva ashaka kurya cyane.
3. Mugihe cyo gusoza amasengesho ntugomba kuyasoresha ibirori:
Ibirori tuvuga, ushobora kumara iminsi 7 utarya noneho wasoza amasengesho ukigira inama yo kubirira rimwe. Ibyo ni amakosa cyane kuko bishobora gutuma isukari yinjira mu mubiri wari umenyereye ko yagiye hasi cyane, ugifungura uhereye ku cyayi kirimo isukari nyinshi cyangwa se uriye ibintu byinshi bituma umubiri ugubwa nabi.
Ikintu bizakora bizazamura isukari kuko umubiri wari umenyereye inkeya, iyo ihise izamuka vuba na byo biteza ibibazo mu mubiri. Ikindi binaniza umubiri wose kuko utangira kurwana no kugogora bya biryo. Uzasanga abantu benshi amasengesho abica iyo bayarangije kuko bahita bafata ibintu byinshi icyarimwe. Uko winjira mu masengesho bucyeya ni nako ukwiriye kuyavamo bucye bucye. Ushobora guhera nko ku gitoki kirimo imboga, igikoma kitarimo isukari nyinshi, potage n’ibindi.
4.Mugihe uri mu masengesho y’iminsi myinshi ni ngombwa ko imbaraga ufite uzibikira ibikorwa by’ingenzi:
Abantu bagiye mu byumba by’amasengesho, kuriya kuntu babyina cyane kandi bamaze iminis myinshi batarya na byo si byiza kuko isukari yawe iri hasi cyaneho n’iyo wari ufite mu mubiri ukayikoresha cyane. Si ngombwa ahubwo imbaraga ufite uzibikira ibikorwa by’ingenzi.
Kwiyiriza ubusani ingenzi kuko bifasha umubiri mu buryo bukurikira:
Bifasha mu kugabanyaibiro:Akenshi kwiyongerakw’ibiro bijyanan’indwara zitandukanye, bishobora gufasha umubiri mu gutumaisukari igendanezakandibikakurindakuzarwaraDiyabete, bishoborakugufasha mu kuringanizaumuvudukow’amaraso.
Ikindikandikwiyirizaubusabirindagusazaimburagihekukobitumauturemangingofatizacyangwa cellules zongerakwiyubaka.
Muri macye birakwiye kwiyiriza ubusa kuko ari ingenzi ariko birakwiriye ko twubahiriza inama zatuma dukomeza kubungabunga ubuzima bwacu bityo roho nzima ikabasha kuba mu mubiri muzima
Source: agakiza tv
[email protected]


text:
EPISODE 15: Liliane ahuje Superstar n’umuntu w’ingirakamaro… Aracyashakisha ibihumbi 300
Umwanditsi: NIYONZIMA Eric – A rubay writer
Superstar nta rindi jambo yongereye ku yo yari amaze kubwira uwo mugore, yahise asohoka vuba vuba agana aho Liliane yamubwiye ko bahurira gusa uwo mugore asigara yumiwe ibimwaro byamwishe, mbese yumva yicuza kuba atarasobanukiwe uruhare rw’abakozi be mu iterambere rye. Nubwo uwo musore yari aje kandi akagenda nka kibona umwe, ku mutima yamushimiye ku nama ze ndetse n’impanuro gusa yifuje kuzongera guhura na Superstar basi rimwe.
Superstar na we yakomeje kugenda kibuno mpa amaguru ku buryo mu gihe kitageze no ku munota yari yahasesekaye ategereza akanya gato Liliane na we aba arahasesekaye. Liliane akiva kuri moto yahise aza yiruka aba ahobeye Superstar arangije aramubwira:
“Gad ndahamya neza ko inkono maze iminsi ngutekeye, ishobora kuba yahiye ahubwo nkurikira tujye kubonja nibiba ngombwa turahita tunarya!”
Superstar –“Ye?? Yampayinka! Ko ntigeze nyumva itogota se? Gusa urakoze Lili. Ndagukunda.”
Liliane –“Umva kandi ushaka kuzana iby’amarangamutima mu bintu, nanjye ni uko Gad…. Oya nako tugende.”
Superstar ryamunyuze mu gutwi yumva agize imbaraga ziruta iza Samusoni ni uko bahita bafata inzira baragenda ariko Superstar yari afite amatsiko n’amashyushyu yo kureba icyo Liliane yari yaramuteguriye. Bageze hafi naho bari bagiye ni uko Liliane aba aravuze ati:
“Ese ubu ni ngombwa ngo ukomeze kwambara ikoti ra? Ndumva warikuramo gusa ariko sinzi uko ubyumva.”
Superstar –“Ariko nanarikuramo tukarizingazingira muri icyo gikapu uhetse mu mugongo. Uratekereza iki?”
Ubwo bahise babikora vuba na bwangu, na karuvate ayikuramo nuko barakomeza baragenda, Superstar yagiye kubona abona binjiye mu iduka rinini cyane harimo amatelevision ya rutura hakabamo amapasi y’umuriro, amaradio ndetse n’ibikoresho bisakaza amajwi abona ni mu iguriro ry’ibikoresho nk’ibyo. Barinjiye nuko umugabo ahita aza ahobera Liliane maze aravuga,
“Oh! Lili mwana wanjye amakuru yawe?”
Liliane –“Ni meza.. Urabona ko nubahirije igihe!”
Uwo mugabo –“Rwose ndabona ubaye nk’abazungu pe! Ni uyu musore se wavugaga?”
Liliane –“Yego, yitwa Gad Mutabazi, arasobanukiwe ku buryo uzanshimira umurava we n’ubwenge bwe!”
Ubwo Superstar yari yumiwe na we atazi ibiri kuba gusa abihanga amaso ngo arebe aho bishya bishyira gusa yari ari gukeka ko wenda ari uwo Liliane bari bavuganye wenda ngo abe ahaye Superstar ibihumbi 300. Ubwo barabanje baragenda hirya gusa Superstar yabitegereza akabona bahuje urugwiro na we bikamucanga. Yaratuje arategereza hashize umwanya baragaruka nuko uwo mugabo aba aravuze,
“Hm gusa uyu musore ndabona asobanutse pe! Cyangwa nibeshye mbe ngiye gukorana na Ministiri?”
Yahise ahereza Superstar ikiganza barasuhuzanya nuko amubwira ko ari nyirarume wa Liliane kandi ko yishimiye kuba agiye gukorana na we. Ubwo Superstar yari atarasobanukirwa neza ibyo Liliane yamuzanyemo, na we yari yakomeje kwituriza ahubwo abihanga amaso agamije kureba aho bigana. Ubwo Superstar kuko yari yizeye ko uko bisa kose Liliane atamugenera ibibi, niyo mpamvu yahise yikiriza avuga ati,
“Nanjye nishimiye kuba hamwe namwe nyakubahwa!”
Uwo mugabo –“Ko imvugo yawe mbona itarimo icyizere?”
Superstar –“Sinahita mpamya ko ngiye gukorana namwe mu gihe ntarabibona n’amaso yanjye ko turi gukorana kandi mu gihe ntarabona inshingano nzaba mfite mu kazi niba nazishobora cg zirenze ubushonozi bwanjye. Mumbabarire nizera ibyo mbona n’amaso yanjye ko byarangiye kandi binyuze mu mucyo! Niyo mpamvu nshimiye akanya keza ndetse n’amahirwe mpawe yo kuba hano imbere yanyu. Mumbabarire.”
Uwo mugabo yitegereje umusore aramwenyura yumva muri we ibyishimo biramusaze. Yahise abwira Superstar ko arimo ubukire bwinshi mu gihe kizaza. Ubwo hashize umwanya Liliane aragenda ni uko Superstar we ahita anatangira akazi nuko asobanurirwa uko akazi ke gateye uwo mugabo agira ati:
“Unyite Mugenzi. Liliane yampuje nawe gusa mpise nkubonamo umuntu w’agaciro, ikindi nakubwira ni uko mu gihe wungutse ubumenyi n’ubushobozi bwo kuba wakwikorera, rwose wemerewe gusezera ukaba uwigenga. Cyane ko buri mukozi wanjye wese mwifuriza gutera imbere akaba umuyobozi w’umurimo Yakwikorera.”
Superstar yahise yumva anyuzwe n’ibitekerezo by’uwo mugabo abona ni ikigero cyiza cy’umukoresha ubereye wagakwiye kuba mu muryango nyarwanda. Ubwo yakomeje abwira Superstar ati:
“Kuko uri mushya urajya ukora nk’umukozi uvana hano mu nzu ibikoresho biguzwe n’umukiliya kugira ngo ubanze ubimenye mbese bigucengere mu bwonko ariko ako siko kazi kawe. Ukimvugisha nabonye ko uzajya unkorera imurika gurisha, ni ukuvugango ugahura n’umukiliya ukamutembereza mu bicuruzwa byacu, ukabimukundisha kandi ukanamusobanurira bimwe mu bibazo yibaza kubicuruzwa byacu. Aho uzakenera kuba usobanutse mu mutwe ndetse no ku myambaro, wenda icyo si kibazo nabonye ari ubumuntu bwawe.”
Superstar –“None se ku kijyanye n’umushaha….”
Atarasoza kuvuga Mugenzi yahise amuca mu ijambo ati:
“Ndabyumva ufite ikibazo ku ngingo isigaye ntaravuga ariyo nyamukuru, umushara wawe. Ibyo turaza kuvugana akazi ku y’umunsi karangiye gusa uraza guhabwa ibihumbi 2 byo kurya saa sita ndetse na ticket igucyura.”
Ubwo umusore yahise yihuta cyane akuramo ishati ashyiramo umupira w’impuzankano ku bakozi bose atangira gukora cyane n’umurava mwinshi kuko abakiriya uwo munsi baraje ngo ngwino urore wagirango bari bamenye amakuru ko haje umusore ufite amaraso mashya akwiye gukoreshwa. Ubwo kuko amasaha yari akuze, akaruhuko ntikatinze kugera nuko abakozi bajya kuruhuka mu byiciro, bamwe basigara bakora abandi bajya kuruhuka nuko abandi bagarutse, baha urubuga abandi gutyo gutyo.
Superstar ari mu kiruhuko yatangiye gutekereza n’ubundi ukuntu ako kazi katamwuzuriza inzozi ze mu minsi 24 yari asigaje yumva abuze icyo akora. Basi yashimye Imana yo imuhaye akazi kamukinga izuba ryo muri Kigali, kakamurinda kuba inzererezi idafite ikintu iri gukora. Yitegereje urujya n’uruza rw’abantu aho mu Mujyi atangira gutekereza ikiganiro yumvise babagabo bagiranaga cy’ukuntu bibye amafaranga 5 kuri buri muturage wo mugace, ahita yibaza ati:
“Ese ndamutse ntaye igiceri cy’icumi nababara? Yego, nababara kuko ngitaye inshuro igihumbi, naba ntaye ibihumbi 10. Ese umuntu umwe muri aba yababara agitaye? Oya, ntiyababara kuko yumva ko igiceri cy’icumi ubwacyo kitagura n’ikibiriti. None se buri muntu mbonesha amaso yanjye hano ampaye icyo giceri cy’icumi akeka ko ntacyo kimumariye, sinagira akayabo k’ibihumbi Magana mu gihe gito. Mana yanjye koko ubu ni iki nakora ngo buri muntu yumve ko ari inshingano ye gutanga icyo giceri kandi ntakibye kandi binyuze mu mucyo?”
Superstar yakomeje kubitekereza yumva bigiye kumusaza ahitamo kwisubirira mu kazi aho kugira ngo aturike ubwonko. Akazi karakomeje gusa ntiyahwemaga gutekereza ku kintu gishya cyari cyavutse kiri gukurira mu bwonko bwe. Ubwo hashize umwanya akazi karimbanije, yagiye kubona abona telephone ye irasonnye nuko yanga kuyitaba kuko yabonaga ari cya Kamana kimuhamagaye. Kamana yahamagaye inshuro 3 aho bigeze ahita ayitaba:
Superstar –“Ariko Kama! Nkubwire inshuro zingahe koko?”
Kamana –“Ibyo byarangiye musore! Ahubwo ndi kumwe na mushiki wawe Belyse rwose, mu muryango wawe havutse ikibazo gikomeye gikeneye ko umanuka igitaraganya.”
Kamana yahise ashimangira ko Gad akwiye guhita asubira mu cyaro gusa akupa ataramenya icyabaye. Agikura telephone ku gutwi wa mugabo wamuhaye ikiraka ndetse n’umugore we, bahise bahinguka nuko bagikubita Superstar yambaye umupira w’abapagasi bariyamira kandi yari yegereye umukoresha we. Wa mugabo wamuhaye ikiraka yahise avuga ati:
“Niko musore, bishoboka gute ukuntu waba ukorera Mugenzi kandi uri umuntu ukomeye ufite Company. Ariko sha ubwo ntuteka imitwe, hehehehh, sasa rero reka bisobanuke iri segonda!”
Ibaze: Superstar arisobanura ate imbere ya Mugenzi?
NTUGACIKWE NA EPISODE 16
Yatunganijwe n’itsinda ry’ubwanditsi rya www.rubay.rw RUBAY (Rubay Stories).
A story powered by www.umuseke.rw
SOMA INDI NKURU IRYOSHYE YITWA “LOVE CRIME”… sura urubuga www.rubay.rw
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
UMUSEKE.RW


text:
Epinari ni imboga ziri mu bwoko bwa beterave, izi mboga zizwiho kuba zikungahaye ku munyu ngugu wa fer ndetse na vitamine ziatandukanye nka vitamine A, vitamine B9, vitamine K na vitamine C. epinari ni imboga z’ingenzi mu mubiri w’umuntu.
Tugiye kurebera hamwe uburyo izi mboga (epinari) ari ingenzi ku mubiri w’umuntu uwo ari we weseyaba muto cyangwa mukuru:
Epinari zifasha urwungano ngogozi:
Imboga za epinari ziganjemo ibyo bita fibre zifite umumaro wo kunoza imirimo y’urwungano ngogozi
Epinari zifitiye zituma ubwonko bukora neza ndetse yongera n’ubudahangarwa bw’umubiri:
ubusanzwe epinari ni imboga nziza ariko by’umwihariko zigira umumaro mu gihe cy’ubwana n’ubugimbi.
Vitamine B9 iba muri epinari ni ingenzi cyane ku mugore utwite kuko kubura kwayo bishobora gutuma inda ivamo cyangwa iremwa ry’ingingo z’umwana ntiribashe kugenda neza.
Kurya epinari ku buryo bukwiye birwanya kanseri:
Bitewe na fibber nyinshi ziboneka mu mboga za epinari, byagaragaye ko bitanga amahirwe yo kudafatwa na kanseri ifata urutirigongo. Kugeza ubu nta kiribwa na kimwe kiragaza ubushobozi bwo gukiza kanseri ariko gufata ibiribwa bishyitse kandi bikungahaye kuri antioxydants bishobora kugufasha kuyikumira itaragaragara.
Epinari zifasha amaso kugubwa neza:
Kurya epinari bifitiye amaso umumaro ukomeye kuko bigabanya ibyago byo kwangirika kw’imitsi y’ubwonko ikorana n’amaso bitewe n’uko mu mboga za epinari higanjemo ibyo bita carotenoides.
Mu by’ukuri epinari ni inkomoko ya kuko muri miligarama habamo 3.61, ku bijyanye na fer kurya epinari ni ukwiteganyiriza ni nko kurya inyama zitukura.
Epinari ni inkomoko ya vitamine ndetse n’imyunyu ngugu bitandukanye:
izi mboga zikungahaye kuri vitamine A, vitamine B9 na vitamine K, epinari kandi zikungahaye cyane kuri vitamine C, B6 ndetse n’ikigero gicye cya vitamine E.
Epinari ni inkomoko y’imyunyu ngugu: fer, magnesium, calcium, potassium, cuivre, zinc, iode, selenium n’indi.
Muri macye epinari ni imboga nziza cyane zifitiye umubiri akamaro kuko zongera ubudahangarwa bw’umubiri ndetse ziganjemo intungamubiri zitandukanye ndetse n’imyunyu ngugu umubiri w’umuntu ukenera.
Source:
https://docteurbonnebouffe.com/
https://sante.lefigaro.fr/
https://www.lanutrition.fr/tout


text:
Muyobozi haranira ko abo uyobora bakubaha aho kugutinya-Gen Ruvusha
Umuyobozi w’Ingabo mu Ntara y’Amajyepfo, Major General Emmanuel Ruvusha, yasabye abayobozi gukunda abo bayobora bagaharanira ko babubaha aho kubatinya nk’uko bijya bigenda kuri bamwe.
Yabigarutseho kuri uyu wa Gatanu ubwo yari yitabiriye inama mpuzabikorwa mu Karere ka Gisagara yahuje abayobozi bose kuva ku rwego rw’Umudugudu kugeza ku Karere.
Muri iyo nama hasuzumiwemo aho abayobozi bageze bafatanya n’abaturage gukemura ibibazo bihari cyane cyane ibibangamiye imibereho myiza y’abaturage.
Gen Ruvusha yagarutse ku myitwarire ikwiye kuranga umuyobozi mwiza asaba abayobozi kubyitaho.
Ati “Iyo uri umuyobozi ukigangarika burya abo uyobora ntabwo baba bakubaha ahubwo baba bagutinya. Muyobozi haranira ko abo uyobora bakubaha aho kugutinya kuko byanze bikunze ninicisha bugufi imbere yawe uzanyubaha kandi nanjye nkubahe.”
“Ariko ninza nareze igituza ngo njyewe ndi Jenerali nca ibiti n’amabuye cyangwa ngo ndi Gitifu cyangwa ndi Meya; icyo gihe ntabwo uzanyubaha ahubwo uzantinya. Bivuze ngo n’imikoranire hagati yanjye nawe ntabwo izaba iryoshye kuko ngutinya.”
Yabasabye gufata abaturage bayobora nk’abana babo, yibutsa ko uko umubyeyi afata umwana ari ko na we amwitura.
Ati “Reka ntange urugero duhere ku bana bacu; burya umwana ubyaye urukundo umuhaye ni rwo akwitura. Uzarebe mu rugo hari ubwo ushobora gusanga abana bakunda nyina kurusha se cyangwa bakunda se kurusha nyina; nta handi bituruka ni rwa rukundo waberetse.”
Umuyobozi w’Ingabo mu Ntara y’Amajyepfo, Major General Emmanuel Ruvusha, yavuze ko kwegera umuturage no kumutega amatwi ari byo bizafasha abayobozi kuyobora neza no gukemura ibibazo bihari mu buryo burambye.
Ati “Uko guca bugufi ukajya ku muturage ukinjira muri iyo nzu ye ukarya ibijumba ukabisangira na we ni ibintu bikomeye cyane; iki kintu twese dukwiye kucyigiraho; kwegera abo tuyobora kandi tubacira bugufi.”
Yabagiriye inama yo kugira umuco wo gusaba imbabazi igihe bakosheje kandi bakikosora.
Ati “Wanabakosereza ukabasaba imbabazi. Hari ijambo rigufi rigira inyuguti enye gusa ryitwa ‘Sorry’ ni akantu kagufi ariko kavuze ikintu gikomeye cyane kandi burya bitera akanyabugabo.”
Muri iyo nama, bamwe mu bayobozi bageze ku bikorwa by’indashyikirwa bahawe umwanya basobanura uko bakora kugira ngo bagenzi babo babigireho.
Umuyobozi w’Umudugudu wa Mareba mu Murenge wa Kibirizi, Mukangarambe Christine, yagaragaje uko bakemuye ikibazo cy’abacuruzaga ibiyobyabwenge n’inzoga z’inkorano zitemewe.
Ati “Nakoranye na komite yose y’umudugudu twegera abaturage dukora inama tukajya duhanahana amakuru tugenda dusura urugo ku rundi ibiyobyabwenge turabica. Kuva ibiyobyabwenge twabica abana bari barataye ishuri kubera ababyeyi babo ari abasinzi basubiyemo; ubu nta mwana wataye ishuri ngira mu mudugudu.”
Umuyobozi w’umudugudu wa Nyarurama mu murenge wa Gishubi, Havugiyaremye Jean Damascène, yabasangije ko batoje abaturage bose kwizigama amafaranga n’imyaka beza.
Ati “Buriya igituma abantu bagira ubukene bukabije ni ukutamenya kwizigamira; twebwe mu Mudugudu wacu buri muturage afite ikimina barizwamo kandi akizigama uko yishoboye; hari uzigama ijana, magana atanu, igihumbi. Tubatoza kandi no kwirinda gupfusha ubusa imyaka bejeje ngo bayigurishe ku mafaranga makeya.”
Umuyobozi w’Akarere ka Gisagara, Rutaburingoga Jérome, yavuze ko iyo nama mpuzabikorwa igamije gushyira imbaraga ku mudugudu kugira ngo komite yose ikorane mu gukemura ibibazo bihari.
Ati “Ibiganiro byose byibanze ku kwegera umuturage kandi turishimira ko byumvikanye neza ko imbaraga z’umuyobozi w’umudugudu na komite ye zagaragaraye ko bashobora kurangiza ibibazo byose.”
Mu gusoza iyo nama habaye ubusabane bwo kwishimira ko Akarere ka Gisagara kesheje imihigo itandukanye mu 2019 irimo kugira Umudugudu ntangarugera mu Ntara y’Amajyepfo; gutwara igikombe cy’ibikorwa byo kurwanya ruswa no kuba aka kabiri mu kwesa imihigo ijyanye n’ubumwe n’ubwiyunge.
Niyomugabo Albert/MUHABURA.RW


text:
Rusizi: Hafi y’umupaka bahasanze umurambo w’umugabo uhambiriye mu mufuka
Mu gitondo cyo kuri uyu wa Gatatu tariki 23 Ukuboza 2020, abaturage bo mu Mudugudu wa Karambo, Akagari ka Cyangugu, Umurenge wa Kamembe mu Karere ka Rusizi basanze umurambo w’umugabo uhambiriye mu mufuka bawujugunye mu Kivu.
Uyu murambo wabanje kubonwa n’abana bariho bahira ubwatsi bw’amatungo mu gitondo cyo kuri uyu wa Gatatu, bahise bamenyesha abaturage baturiye aka gace.
Uyu mubiri wabonetse ku Kivu hafi y’Umupaka uhuza u Rwanda na Repubulika Iharanira Demokarasi ya Congo ahitwa ku Rusizi rwa mbere.
Abaturage babonye uyu mubiri, babwiye Umuseke ko bawusanze uhambiriye mu mufuka bigaragara ko ari abantu bawuhambiriye ndetse ko utamaze igihe ku buryo bakeka ko yishwe ku mugoroba wo kuri uyu wa Kabiri.
Bavuga ko igice cy’amaguru cyari kiri mu mazi mu gihe icyo hejuru cyari imusozi.
Ababonye uyu mubiri, babwiye Umuseke ko ashobora kuba yishwe kuko bamusanganye igikomere ku mutwe.
Kayitare Jean Pierre waje kureba amakuru y’uyu murambo, avuga ko uriya mufuka wari ufunze ariko ko hari akenge kagaragazaga igice cyo kuzuru.
Uyu muturage avuga ko batabashije kumenya umurambo w’uyu muntu kuko inzego z’umutekano zahise ziza zikawujyana.
Uyu muturage utuye muri kariya gace, avuga ko atari ubwa mbere ku kiyaga habonetse umurambo w’umuntu ariko ko batabonaga ihambiriye kuriya.
Ati “Hari n’igihe ujya kubona ukabona umuntu arimo arareremba mu mazi rimwe ugasanga ni Umukongomani cyangwa ari n’Umuryanda.”
Kabera Jean de Dieu we avuga ko nubwo uriya murambo wari uboheye mu mufuka ariko ko abawujugunye hariya, baje baramaze kumwica.
Ati “Ikigaragara cyo ashobora kuba yafungiwe aho bamwiciye kuko ntabwo bamufungira hano ku mazi ngo banamushyiremo kuriya.”
Undi na we yagize ati “Icyagaragaraga cyo ku mutwe havaga amaraso kandi byagaragaraga ko yari aboshye ku buryo atabasha kwinyagambura kabone nubwo yari kuba ari muzima.”
Umunyamabanga Nshingwabikorwa w’Akagari ka Cyangugu, Mukazayire Bibiane yabwiye Umuseke ko amakuru y’uriya murambo yayamenye saa mbiri zo mu gitondo cyo kuri uyu wa Gatatu, inzego zirimo n’Urwego rw’Ubugenzacyaha zigahita zihutira kubikurikirana.
Donatien MUHIRE
UMUSEKE.RW/RUSIZI


text:
Uturere twihanangirijwe ku itekinika ku bibazo byugarije abaturage byahawe igihe ntarengwa
Minisiteri y’Ubutegetsi bw’Igihugu yahaye uturere igihe ntarengwa kirangirana n’ukwezi kwa 6 uyu mwaka ngo tube twarangije gukemura ibibazo byugarije abaturage, birimo iby’imirire mibi n’amacumbi y’abatishoboye.
Ikibazo cy’imirire mibi mu bana ndetse n’icy’abaturage badafite amacumbi byari mu mirongo yo hejuru ku rutonde rw’ibibazo abayobozi batandukanye ndetse n’inama njyanama y’akarere ka Bugesera bari bamaze iminsi itatu bacocera mu mwiherero bakoreraga mu mugi wa Kigali nkuko bigaragara mu nkuru ya RBA.
Bagaragagarije Minisitiri w’Ubutegetsi bw’igihugu ko muri aka karere hakiri abana basaga 500 bafite ikibazo cy’imirire mibi (bari mu mutuku), ndetse n’ikibazo cy’inzu 710 zigomba kubakirwa abadafite aho gukinga umusaya kugeza ubu zitaruzura.
Umurenge wa Mwogo wonyine ufite 25% by’aba bana bari mu mutuku.
Umunyamabanga Nshingwabikorwa w’agateganyo wawo, Mukiza Olivier yagize ati “Ikibazo twagize ni za ECD (ingo mbonezamikurira y’abana bato) zidakora neza, mu by’ukuri turacyashakisha uburyo butandukanye bwo gukorana n’abafatanyabikorwa kandi turizeza ko iki kibazo kizakemuka mu gihe twihaye.”
Mu nzu 710 zagombaga kugera mu kwezi kwa gatatu zarahawe abadafite aho kuba, 40 gusa ni zo zuzuye, 170 zigeze ku gisenge, izisigaye 500 habe no kuzitangira.
Umurenge wa Nyarugenge ni wo ufite nyinshi, 107 zose zikiri ku rwego rw’ikibanza gusa.
Gasirabo Gaspard uyobora uyu murenge ati “Twagize ikibazo cy’imvura yaguye igasenya ibyo twari dutangiye kubaka, uretse ko no kubona ibibanza byari byabanje kutugora, icyo twizeye ni uko ukwezi kwa gatatu kugomba gushira zuzuye.”
Uko izi mpamvu zaba zumvikana kose ntibikuraho ko ikibazo kigihari kandi kigomba gukemuka.
Aka karere kihaye intego yo kugeza mu kwezi kwa gatanu kakemuye burundu ibibazo by’imirire mibi.
Minisitiri w’Ubutegetsi bw’Igihugu, Prof Shyaka Anastase yasabye akarere ndetse banabyumvikanaho ko ibi bintu byose bigomba kuba byarangiye bitarenze ukwezi kwa gatanu uyu mwaka ndetse inzu zo zikaba nibura zuzuye mbere y’uko imvura y’itumba itangira kugwa.
Yagize ati “Bigomba guhura nibura n’ukwezi kwa gatanu ibi bibazo byose bikibangamiye imibereho myiza y’abaturage byarangiye, ndetse nka ziriya nzu zo bazubake vuba imvura y’ukwa kane itaragwa. Ni gute mu Bugesera n’izuba ryaho tuzi rimena imbwa agahanga ariko ukumva ngo babujijwe n’imvura kubaka? Twasabye ko bikorwa vuba kandi tuzabikurikirana.”
Ni ubutumwa Minisitiri Shyaka yavuze ko bunareba utundi turere 29 dusigaye, aho avuga ko utwo turere tugomba kuba twarangije ibibazo bibangamiye imibereho myiza y’abaturage (human security issues) bitarenze ukwezi kwa 6 uyu mwaka kandi abantu bakirinda gutanga raporo zitari zo bagamije kwerekana ko babirangije, ibi bita gutekinika.
Nyuma y’Ukwezi kwa gatandatu uyu mwaka, bishoboka ko bitazorohera abayobozi b’uturere kugira icyo basobanura ku bazaba batarabishyiraho akadomo, dore ko ahenshi bagaragazaga ingengo y’imari idahagije nk’imbogamizi ariko bagirwa inama yo kwishakamo ibisubizo bunganiwe n’abafatanyabikorwa, ndetse n’ibikorwa by’umuganda.
Ntakirutimana Deus


text:
Kuva
6 Yehova abwira Mose ati “ubu noneho ugiye kwirebera ibyo nzakorera Farawo,+ kuko azabareka bakagenda yemejwe n’ukuboko gukomeye, kandi azabirukana mu gihugu cye yemejwe n’ukuboko gukomeye.”+
2 Imana ibwira Mose iti “ndi Yehova.+ 3 Nabonekeye Aburahamu+ na Isaka+ na Yakobo+ ndi Imana Ishoborabyose,+ ariko ku bihereranye n’izina ryanjye Yehova,+ sinigeze mbimenyekanishaho.+ 4 Kandi nagiranye na bo isezerano ryo kubaha igihugu cy’i Kanani, igihugu batuyemo ari abimukira.+ 5 Jye ubwanjye numvise kuniha kw’Abisirayeli+ bagizwe abacakara n’Abanyegiputa, maze nibuka isezerano ryanjye.+
6 “None rero, ubwire Abisirayeli uti ‘ndi Yehova, kandi nzabakura mu buretwa bw’Abanyegiputa, mbakize ububata bwabo;+ nzabacunguza ukuboko kurambuye n’imanza zikomeye.+ 7 Nzabagira ubwoko bwanjye,+ mbe Imana yanyu;+ namwe muzamenya ko ndi Yehova Imana yanyu ubakuye mu buretwa bwo muri Egiputa.+ 8 Nzabajyana mu gihugu narahiye nzamuye ukuboko kwanjye+ ko nzagiha Aburahamu, Isaka na Yakobo; kandi nzakibaha kibe icyanyu.+ Ndi Yehova.’”+
9 Hanyuma Mose abibwira Abisirayeli, ariko banga kumvira Mose bitewe no gucika intege hamwe n’uburetwa bwari bubarembeje.+
10 Nuko Yehova abwira Mose ati 11 “genda ubwire Farawo umwami wa Egiputa+ areke Abisirayeli bagende, bave mu gihugu cye.”+ 12 Ariko Mose avugira imbere ya Yehova ati “dore Abisirayeli banze kunyumva;+ none Farawo we azanyumva ate+ kandi ntazi kuvuga?”+ 13 Ariko Yehova akomeza kubwira Mose na Aroni ngo babwire Abisirayeli na Farawo umwami wa Egiputa itegeko rye, kugira ngo bakure Abisirayeli mu gihugu cya Egiputa.+
14 Aba ni bo batware b’amazu ya ba sekuruza: bene Rubeni, imfura ya Isirayeli+ ni Hanoki na Palu na Hesironi na Karumi.+ Iyo ni yo miryango ikomoka kuri Rubeni.+
15 Bene Simeyoni ni Yemuweli na Yamini na Ohadi na Yakini na Sohari na Shawuli, uwo yabyaranye n’Umunyakananikazi.+ Iyo ni yo miryango ikomoka kuri Simeyoni.+
16 Aya ni yo mazina ya bene Lewi+ nk’uko imiryango bakomokamo iri:+ hari Gerushoni na Kohati na Merari.+ Imyaka yose Lewi yaramye ni imyaka ijana na mirongo itatu n’irindwi.
17 Bene Gerushoni ni Libuni na Shimeyi,+ nk’uko imiryango yabo iri.+
18 Bene Kohati ni Amuramu na Isuhari na Heburoni na Uziyeli.+ Imyaka yose Kohati yaramye ni imyaka ijana na mirongo itatu n’itatu.
19 Bene Merari ni Mahili na Mushi.+
Iyo ni yo miryango y’Abalewi, nk’uko imiryango bakomokamo iri.+
20 Amuramu yashyingiranywe na Yokebedi, mushiki wa se.+ Hanyuma amubyarira Aroni na Mose.+ Imyaka yose Amuramu yaramye ni imyaka ijana na mirongo itatu n’irindwi.
21 Bene Isuhari ni Kora+ na Nefegi na Zikiri.
22 Bene Uziyeli ni Mishayeli na Elizafani na Sitiri.+
23 Aroni yashyingiranywe na Elisheba umukobwa wa Aminadabu, mushiki wa Nahasoni.+ Hanyuma amubyarira Nadabu na Abihu na Eleyazari na Itamari.+
24 Bene Kora ni Asiri na Elukana na Abiyasafu.+ Iyo ni yo miryango ikomoka kuri Kora.+
25 Eleyazari mwene Aroni+ yashyingiranywe n’umwe mu bakobwa ba Putiyeli. Hanyuma amubyarira Finehasi.+
Abo ni bo bakuru mu batware b’Abalewi nk’uko imiryango yabo iri.+
26 Icyo ni cyo gisekuru cya Aroni na Mose, ba bandi Yehova yabwiye+ ati “nimukure Abisirayeli mu gihugu cya Egiputa nk’uko imitwe y’ingabo zabo iri.”+ 27 Uwo Mose na Aroni ni bo bavuganye na Farawo umwami wa Egiputa, kugira ngo bavane Abisirayeli muri Egiputa.+
28 Nuko ku munsi Yehova yavuganiyeho na Mose mu gihugu cya Egiputa,+ 29 Yehova abwira Mose ati “ndi Yehova.+ Ubwire Farawo umwami wa Egiputa ibyo nkubwira byose.” 30 Nuko Mose avugira imbere ya Yehova ati “none se Farawo azanyumva ate kandi ntazi kuvuga?”+


text:
Abagore ‘bicuruza’ bagorwa no kwandikisha abana babo mu bitabo by’ irangamimerere
Bamwe mu bagore bavuga ko batunzwe no kwicuruza (gukora uburaya) bavuga ko iyo babyaye bagorwa no kwandikisha abana mu bitabo by’irangamimerere bitewe n’uko bamwe muri bo baba badafite irangamuntu, abandi bakaba batazi uwabateye inda ndetse abenshi bakaba batanafite amakuru abigenga.
Uwamurera Domina (izina twarihinduye) w’imyaka 18 y’amavuko, afite uruhinja rw’amezi atandatu, atuye mu nzu y’icyumba kimwe abanamo na bagenzi be mu Murenge wa Rilima mu Karere ka Bugesera, ahitwa Riziyeri.
Avuga ko umwana we ntaho yanditse mu bitabo by’irangamimerere. Yagize ati “Nkora akazi ko kwicuruza hano riziyeri muri ako kazi nabyariyemo umwana w’umuhungu ubu agize amezi atandatu[…]ntaho yanditse mu bitabo by’irangamimerere kubera ko nagiye kumwandikisha bakansaba irangamuntu kandi ntayo ngira banambajije izina rya se ndariyoberwa kuko ntibuka uwanteye inda.”
Nyiransengimana twamusanze Riziyeri, avuga ko akora akazi ko kwicuruza, afite abana babiri batanditse mu bitabo by’irangamimerere.
Yagize ati “Maze kubyarira abana babiri mu buraya ariko bose ntaho banditse mu irangamimerere. Umukuru namubyaye 2018, umuto mubyara 2020. Nagiye ku murenge kubandikisha barambwira ngo ninzane ifishi yo kwa muganga aho nabyariye ndayibura kuko nabyariye mu rugo, bansaba irangamuntu nayo basanga narayitaye ni uko nditahira sindasubirayo.”
“Buri wese afite uburanganzira bwo kwandikwa mu irangamimerere”
Umuvugizi wa Minisiteri y’Ubutegetsi bw’Igihugu (Minaloc),Havugimana Joseph Curio, avauga ko bazakomeza gukora ubukangurambaga kugeza abantu bose biyandikishije mu bitabo by’irangamimerere.
Yagize ati “Ubusanzwe buri wese afite uburenganzira bwo kwandikwa mu gitabo cy’irangamimerere nk’uko itegeko rigenga abantu n’umuryango ribiteganya, yewe n’umwana watoraguwe arandikwa ndetse n’uwavutse ku babyeyi batasezeranye.”
Ikibazo cy’abicuruza babyara badafite abagabo nacyo ntigikwiye gutera impungenge kuko itegeko ryemera ko umwana yandikwa kuri nyina kugeza igihe se azabonekera cyangwa azamwemerera na we akongerwaho.”
Yakomeje ati “Ingingo ya 103 y’Itegeko no 32/2016 ryo ku wa28/08/2016 rigenga abantu n’umuryango ihinduwe ku buryobukurikira “Iyo ababyeyi b’umwana batashyingiranywe, iyandikwa ry’umwana rigakorerwa imbere y’umwanditsi w’irangamimerere udafite mu nshingano ze ukwemera umwana wavutse ku babyeyi batashyingiranywe, “umwana yandikwa kuri nyina. Umubyeyi utanditsweho umwana abanza kwemera umwana imbere y’umwanditsi w’irangamimerere ubifite mu nshingano ze kugira ngo amwandikweho.”
Nubwo Itegeko rigenga abantu n’umuryango No 32/2016 ryo ku wa 28/08/2016 ryavuguruwe mu 2020 kugira ngo rishyire irangamimerere ku rwego mpuzamahanga ndetse kuva mu kwezi k’Ukwakira 2020 umwana wavutse akaba ahita yandikirwa mu ivuriro yavukiyemo kimwe n’uwahapfiriye ahita yandukurwa, haracyari icyuho kuko kuva iri tegeko rishya ryatangazwa hakozwe ubukangurambaga binyuze mu cyumweru cy’irangamimerere ariko intego ntiragerwaho 100%.
Abana bandikwa bavutse bageze kuri 86%, naho abandikwa bapfuye bageze kuri 30%, ndetse haracyari abagore n’abagabo babana batarashyingiwe imbere y’amategeko.
Hagati aho haribazwa uzakurikirana icy’abo bana bavuka ntihagira aho bandikwa kuko abababyaye batababyariye kwa muganga ndetse bakaba badafite n’ibyangombwa bituma bandikwa.
Emma-Marie Umurerwa
emma@iribanews.com


text:
Imbaraga z’ijambo ry’Imana
Yanditswe na: Ubwanditsi
2019-05-23 07:32:24
2PETERO 1.19
Nyamara rero dufite ijambo ryahanuwe rirushaho gukomera, kandi muzaba mukoze neza nimuryitaho, kuko rimeze nk’itabaza rimurikira ahacuze umwijima rigakesha ijoro, rikageza aho inyenyeri yo mu ruturuturu izabandurira mu mitima yanyu.
Iri jambo ryavuzwe n’intumwa Petero igihe we na bagenzi be bari mu karengane,
Kandi muri icyo gihe ntibacitse intege, ahubwo bakomeje kwizera ijambo ry’Imana, bakomeza gukiranuka no gukora umurimo w’Imana *(Ibyak 5.42);
Yosuwa (10.12) na Eliya (I Abami 17.1) na bo mu bihe bitandukanye, ku bw’ijambo ry’Imana, umwe ari ku rugamba yahagaritse izuba, undi ahagarika imvura imara imyaka itatu n’amezi atandatu itagwa
Koko rero kwa Yesu dufite ubutware n’ubushobozi, cyane iyo twizeye amagambo ye uko yayatubwiye (Luka 10.19);
Imbaraga z’ijambo ry’Imana kandi ni zo zibasha guhamiriza buri muntu ku giti cye ko Imana ari yo yonyine isumba byose (Yeremiya 10.6):
Ni yo mpamvu iyo umuntu agendanye ijambo ry’Imana ahorana ihumure mu mutima we n’ubwo intambara n’ibigeragezo byamugeraho (Zaburi 23.4),
Kandi ni ryo rihesha uritunze imbaraga zo kunesha ibyaha n’ibicumuro, nk’uko umwanditsi wa *Zaburi (119.11)* yabivuze, ati
Nabikiye ijambo ryawe mu mutima wanjye,Kugira ngo ntagucumuraho.
Birakwiye rero ko nawe urushaho kwizera imbaraga ziri mu ijambo ry’Imana, kuko ari zo zonyine zibasha gukora ibyo ubona ko bidashoboka, zikarema ibitariho bikabaho(Zab 33.9).
[email protected]


text:
Umwanditsi akaba n’umuririmbyi mu ndirimbo zo kuramya Imana Uwimana Aime ,yatakaje umubyeyi we warumaze igihe arwaye .Iyi nkuru y’akabaro ikaba yamenyekanye kuwa kane taliki 15 Mata 2021.
Biravugwa ko indirimbo Uwimana yakoze mu mpera z’umwaka yitwa Imbaraga z’urugendo , yayikuye kuburwayi mama we yaramaranye igihe bwa Cancer. Uyu mubyeyi akaba yararwaye Cancer kunshuro ya kabiri , doreko ubwa mbere yari yayikize .Iby’urupfu rw’umubyeyi wa Aime Uwimana byemeje nawe ubwe abinyujije kuri stutas ya whatsapp , aho yanditse amagambo agira ati “Mana Data turagushimiye umugisha utagereranywa wari waraduhaye kandi wishubije , we could never ask more” Ibijyanye n’umuhango wo gusezera uyu mubyeyi tuzagenda tuwubagezaho .


text:
Uyu mushinga wa FH (Food for hungry) ukorera mu turere twa Ruhango,Muhanga,Kamonyi,Gatsibo,Nyagatare na Ngororero ukomeje kuvana abaturage mu bukene ubafasha kuba heza, no kugira imibereho izira uburwayi.
Byumwihariko mu Murenge wa Kabacuzi mu karere ka Muhanga babafasha mu bikorwa bitandukanye harimo ubuhinzi, ubukangurambaga, kwigisha abaturage kwiteza imbere,kubafasha mu burezi,no kwimura abaturage bari mu manegeka babafasha kubona isakaro(Amabati), ndetse no kubafasha kubona ubwiherero buhesha umunyarwanda agaciro
Mu cyumweru gishize bahaye abaturage bo mu murenge wa Kabacuzi amabati yo gusakara inzu zabo kugira ngo birinde imvura y’umuhindo iteganijwe mu mezi ari imbere.
Umuryango wa Dusabimana Damascene washimishijwe nuko wabonye inkunga y’amabati 30 yo gusakara inzu yabo yarisanzwe ifite amabati yatobaguritse ku buryo imvura yagwaga bakugama mu bwiherero kuko aribwo bwari bufite amabati atava.
Agira ati “Ndashimira umushinga FH kuko inkunga y’amabati 30 nahawe izatuma nyizamukiraho ndushaho kwiteza imbere, uyu mushinga ukaba umfashije inshuro 2 kuko n’umwaka ushize nahawe ingurube ubu yabwaguye ibibwana 5 maze bituma ngurishamo 3 mbasha kwigurira ubwisungane mu kwivuza hanyuma ibisigaye nabyo bimvana mu bukene kuko bimpa ifumbire nkabasha guhinga nkeza neza”.
Umunyamabanga Nshingwabikorwa w’Umurenge wa Kabacuzi Bwana Aimable Ndayisaba akaba yavuze ko bahawe isakaro ry’imiryango 89, maze buri muryango ugahabwa amabati agera kuri 30 ikaba ari inkunga ikomeye yo guha umuturage aho kuba haboneye.
Agira ati “Uyu mushinga wa FH (Food for hungry) wafashije abaturage bacu gutura heza bava mu manegeka ndetse no kwirinda imvura y’umuhindo bityo buri muryango ukaba wabonye amabati 30, kandi bakaba bagiye kuduha amabati yo kwubaka ubwiherero kuko ntabwo wagira aho uba heza nta bwiherero ufite,mbese uyu mushinga ni umufatanyabikorwa w’intangarugero”.
Prudence Ndagijimana umuhuzabikorwa wa FH mu Karere ka Muhanga agaruka ku bikorwa bakora muri ako karere ko n’umuturage agomba kubigiramo uruhare.
Agira ati “Twongera umusaruro w’ubuhinzi duciye mu makoperative bibumbiye hamwe mu matsinda, ikindi ni ugufasha urubyiruko kuko nirwo Rwanda rwejo, abarimo kwiga imashini mu minsi iri imbere tuzaha ibikoresho, hamwe na bamaze kumenya kudoda inkweto twitegura gushyikiriza ibikoresho, kandi muri Kabacuzi tukaba tumaze kuhubaka Poste de Sante 2 kugira ngo zifashe abaturage kugira ubuzima buzira indwara”.
Yakomeje agira ati “Urubyiruko rusaga 80 rumaze guhabwa ibikoresho byo kudoda ndetse tubafasha gushaka amasoko yibyo badoze mu rwego rwo kwimakaza ibakorewe iwacu ( Made in Rwanda), bityo rero abo bose iyo barangije kwiga bahabwa ibikoresho bizabafasha gukora ibyo bize”.
Mu byukuri ibikorwa FH irimo gukora mu Karere ka Muhanga ni ibikorwa by’indashyikirwa kuko harimo gukura abaturage mu manegeka ndetse bakabigisha uko bakwiteza imbere biciye mu buhinzi aho bahugura abajyanama b’ubuhinzi kugira ngo nabo bahugure abo bayobora
@Rebero.co.rw


text:
Amatungo atwawe nabi mbere yo kubagwa bigira ingaruka ku nyama
Yanditswe na MUKAGAHIZI ROSE
Uburyo amatungo atwarwamo agiye kubagwa bigira ingaruka ku musaruro atanga nko ku nyama, kubera ko amatungo nayo arababara nk’uko bitangazwa na Dr. Denise Umugwaneza ushinzwe ubuzima rusange bw’amatungo mu Kigo k’Igihugu gishinzwe ubuhinzi n’Ubworozi, RAB.
Dr. Umugwaneza avuga ko uretse kwita ku matungo agaburirwa, aba mu kiraro kiza, avuzwa cyangwa se anakingirwa, ibirebana no kuyatwara na byo ari ibyo kwitonderwa kuko kuyatwara nabi biteza ingaruka ku musaruro atanga.
Yagize ati “Ingendo z’amatungo zikorwa kuva saa kumi n’ebyiri za mugitondo kugeza saa kumi n’ebyiri za nimugoroba. Ikindi, abantu bumve ko amatungo nayo ababara: uko uyatwara nabi agenda ababara rimwe na rimwe usanga byagize ingaruka ku musaruro atanga ndetse no ku bwiza bw’ibyayavuyemo cyane cyane nko ku nyama.”
Akomeza avuga uburyo amatungo agomba gutwarwa, ko igihe yamaze gupakirwa agomba gutwarwa ku isaso ritanyerera, hanyuma zigapakirwa (inka) ku buryo zitagenda zibyigana cyangwa ngo zigende zikandagirana.
Ku byerekeranye no kuzirika amatungo akagenda araramye ntibyemewe. Aha, Dr. Umugwaneza agira ati “Amategeko arabisobanura, nta bwo byemewe kugenda inka iziritse ugasanga bayiziritse amazuru ari hejuru, zikagenda zitaka, ziniha, zikagerayo zarembye. Ibyo bibangamiye cyane imibereho myiza y’amatungo.”
Amatungo ageze ku ibagiro adafashwe neza byangiza inyama atanga
Kugira ngo amatungo agezwe aho abagirwa hari ibintu bigomba kwitabwaho by’umwihariko, icya mbere ni ikijyanye n’aho amatungo apakururirwa.
Dr. Rukundo Jean Claude, ushinzwe ubugenzuzi bw’amatungo n’ibiyakomokaho mu kigo RAB agira ati “Niba fuso ije ikajya mu ibagiro runaka, inka nta bwo zigomba gusimbuka ngo zikubite hasi muri metero imwe cyangwa imwe n’igice, hagombye kuba ari ahantu hagutse hateganyijwe, amatungo ava muri fuso, nta bintu byo gusimbuka kugira ngo hatabaho impanuka.
Icya kabiri itungo iyo rigeze ku ibagiro rigomba kuruhuka, rigahabwa nibura amasaha 24 yo kuruhuka mbere y’uko ribagwa. Muri icyo gihe nta kindi itungo ryemerewe kurya usibye amazi gusa kugira ngo tugabanye ibiri mu gifu no mu mara kugira ngo bigabanyuke bitaza gutera ubwandu ku nyama igihe itungo ribagwa ariko amazi ni ngombwa hafi y’itungo rikayanywa igihe cyose riyashakiye.”
Ikiraro cyo ku ibagiro ngo kigomba kuba kimeze neza kuko inka iba igomba kugubwa neza mbere yo kubagwa. Bitabaye ibyo, Dr Rukundo avuga ko ingaruka ninini cyane ziba ku bwiza bw’inyama.
Mu kiraro aho inka yururukira hagombye kuba hashashe neza nta bintu bijombagura amatungo mu rwego rwo kuyarinda ihungabana no kuyakomeretsa.
Uburyo bwo gukubita itungo rikababazwa nabwo burabujijwe kuko gukubita itungo ukaribabaza ngo umworozi ntaba yangiza uruhu rwayo gusa ahubwo na none ngo aba azamura urwego rw’ihahamuka ku buryo butari ngombwa, hari imisemburo ikorwa mu mubiri iteza ingaruka ku bwiza bw’inyama.
Itungo kandi ngo mbere yo kubagwa rigomba guteshwa ubwenge, ribanza kunyuzwa mu nzira ntoya yegeranye. Iyo nzira ngo yagombye kuba ikoze ku buryo idafite imfuruka zifunganye, yagombye kuba ari inzira y’uruziga ku buryo itungo buri gihe riba rireba imbere aho ryerekeza ntirirebe gusa ngo ribone igikuta kirafunganye burundu ahubwo aho rigera ribe ryahabonye mbere. Iyo ngo bitameze gutyo itungo rigira ubwoba kuko riba ryibaza aho rigiye, iyo ritangiye kwibaza aho rigiye rigira ingaruka zo guhangayika, ubwoba bukiyongera muri icyo gihe.
Itungo kandi ngo rigomba guteshwa ubwenge kuko iyo ridateshejwe ubwenge ribona ibiri kubera mu ibagiro, iyo ribonye amaraso hirya no hino, rikabona andi matungo yamaze kubagwa hirya no hino ngo byanze bikunze muri kamere yaryo rihita ribona ko hari ikibazo, bikagira ingaruka ku nyama zaryo. Ni hamwe bijya bivugwa ko inyama zikomeye cyane, kimwe mu mpamvu zibitera ngo ni uko amatungo aba yahangayitse cyane mbere yo kubagwa.
Igihe byose bitubahirijwe ngo byanze bikunze ubwiza bw’inyama zavuye ku itungo ritafashwe neza buragabanuka cyane, inyama zikabiha.


text:
Rubavu: Ubukerarugendo bugiye gushorwamo miliyari 28
Yanditswe na admin
Urwego rw’ ubukerarugendo mu Karere ka Rubavu bugiye gushorwamo amafaranga arenga miliyari 28, hatunganywa ibikorwa bitandukanye, bikarushaho kwinjiza amafaranga bikazamura ubukungu.
Umuyobozi mushya w’Akarere ka Rubavu Habyalimana Gilbert avuga ko bagiye gushyira ingufu mu kuzamura urwego rw’ubukerarugendo muri kariya karere kubera umwihariko wako n’amahirwe gafite kubera ko kari ku mupaka.
Yagize ati:”Tugiye kubyaza umusaruro amahirwe dufite yo kuba dufite byinshi bikurura ba mukerarugendo bikadufasha kugira umugi ugendwa cyane, aka karere gafite amahirwe menshi kihariye akwiye kubyazwa umusaruro akinjiza mu buryo bwisumbuyeho kandi birashoboka tuzabigeraho dufatanyije ubuyobozi n’abaturage.”
Kalisa Roger umuyobozi mukuru ushinzwe imirimo rusange avuga ko muri gahunda Akarere kihaye ikanemezwa n’Inama Njyanama harimo kuzamura ubukerarugendo.
Agira ati “Ku bijyanye no gutunganya ibikorwa bizamura ubukerarugendo muri aka karere gakunda kwakira ba mukerarugendo benshi kubera ibyiza nyaburanga biharangwa, twateganyije kuzashoramo amafaranga agera kuri 28.650.000.000 hagamijwe kurushaho gufasha abantu bakunze gusura.
Bimwe mu bikorwa bizakorwa harimo gutunganya neza ku nkengero z’ikiyaga cya Kivu hashyirwaho umucanga ugezweho bikazatwara arenga miliyari 8, gutunganya neza no kuryoshya umusozi wa Rubavu n’indi misozi isurwa, kubaka hoteli ku mashyuza ndetse no kubaka hoteli 2 z’inyenyeri 5 ku nkengero z’Ikiyaga cya Kivu.
Mu mwaka wa 2016, Akarere kasuwe n’abantu batandukanye bagera ku bihumbi 456 kandi ko bakomeza kwiyongera kubera ibyiza byinshi baza baje gusura birimo Ikiyaga cya Kivu, amashyuza, imisozi, ubuvumo butandukanye n’ibindi.
Akarere ka Rubavu kari mu turere dufite imigi 6 yatoranyijwe ngo yunganire Kigali, aho Guverinoma y’u Rwanda izakoresha inguzanyo ya Banki y’Isi mu kuzamura iyi migi binazamura ubukungu muri rusange muri gahunda 2017 -2023.
IYAREMYE YVES


text:
Tuff Gang ni itsinda ryakunzwe n’umubare munini w’abakunzi ba Hip Hop n'abakunzi ba muzika y’u Rwanda kuri ubu risa n'aho ryamaze gusibangana kuko rimaze igihe kitari gito ridakora. Tuff Gangz yasenyutse nyuma y’umwiryane ukomeye waranze abari bayigize, ibyo Fireman asanga byaraterwaga no gukoresha ibiyobyabwenge.
Ibi Fireman yabitangarije Inyarwanda.com mu kianiro kirambuye twagiranye ubwo twamusuraga aho ari kugororerwa ku kirwa cya Iwawa mu minsi ishize. Fireman yatangaje ko yakoresheje ibiyobyabwenge byinshi ndetse yicuza kuba yarabikoresheje cyane ko byamuhombeje byinshi biyobowe n’icyizere abanyarwanda bari bamugiriye nk’umuhanzi ukomeye.
Yabajijwe niba ikoreshwa ry’ibiyobyabwenge ritaba riri mu byihishe inyuma y’isenyuka rya Tuff Gang itsinda ryubatse izina muri muzika y’u Rwanda ryanabarizwagamo uyu muhanzi uri kugororerwa Iwawa, mu magambo ye Fireman yagize ati”Birumvikana iyo tutaza kubikoresha ntekereza ko tutari kugera ku rwego rwo gushyamirana kuriya, ariko ni ko biba bimeze niko kuri kuko utanyweye ibiyobyabwenge ubwenge buba buri ku murongo utekereza neza. Hari n'ibintu umuntu yakora ukabasha kubyihanganira kuko uri muzima uravuga uti nawe siwe. Ariko iyo wabinyweye nawe uhita umusubiza,…”
Uyu muraperi yibukije umunyamakuru ko ikibazo cyababayeho kitabaye muri Tuff Gang gusa cyane ko we asanga kiri no mu muryango nyarwanda muri rusange. Aha akaba yatangaje ko kenshi muri sosiyete iyo abantu bananiwe kwihanganirana haba hari ikibyihishe inyuma gituma bananirwa kumvikana no kwihanganirana.
Fireman asigaje igihe gito akava Iwawa...
Firemana ahamya ko ashishikajwe no kubanza kugororwa akaba Fireman utandukanye n'uwa mbere cyane ko ku bwe yemeza ko hari byinshi afite gukora mu rwego rwo gukosora ibyo yishe. Yagize ati “ Nakoresheje imbaraga nyinshi cyane nangiza, nkeneye kuzakoresha izindi nyinshi cyane cyane ariko nkosora ibyo nangije.” Fireman asanga hari urubyiruko rwamureberagaho yayobeje, hari imitungo ye yangije agura ibiyobyabwenge ariko ngo ikinini azi neza ni uko yitesheje icyizere yari yagiriwe n’abanyarwanda mu buhanzi bwe.
Uretse Fireman uri kugororerwa Iwawa abaraperi babarizwaga muri Tuff Gangz barimo Green P na P Fla biyemereye ko bakoresheje ibiyobyabwenge n'ubwo bose banahamya ko kugeza ubu babiretse nyuma y’ingamba zinyuranye zagiye zibafatirwa. Aha P Fla akaba yarabifungiwe umwaka wose mu gihe Green P we hari amakuru ahamya ko yabyivuje ahantu hanyuranye.
Usibye aba babiri Jay Polly nawe aherutse gufungwa azira gusinda bikabije byanabaye impamvu yo gukubita umugore we bikaza kumuviramo igihano cyo gufungwa amezi atanu yose. Umwe rukumbi utarajyanwa mu nkiko cyangwa ahandi kubera ibiyobyabwenge ni Bull Dogg gusa nawe ukunze gushinjwa n'abakunzi ba muzika kunywa inzoga nyinshi ndetse agasinda bikabije.
REBA HANO IKIGANIRO INYARWANDA.COM TWAGIRANYE NA FIREMANUBWO TWAMUSURAGA IWAWA


text:
Burera: Ishuri Regina Pacis Bungwe ribangamiwe n’umuvu w’amazi y’imvura
Yanditswe na MUTUNGIREHE SAMUEL
Umuyobozi w’Urwunge rw’amashuri rwa Regina Pacis Bungwe mu karere ka Burera, Habiyaremye Jean Damascene, yatangaje ko iryo shuri ryugarijwe n’umuvu w’amazi y’imvura ava mu muhanda icyo kigo giherereyeho akamanukira mu kigo akuzura mu byumba bitatu abanyeshuri bigiramo bikaba ngombwa ko babimura, bikabangamira amasomo yabo.
Yabitangaje ubwo intumwa za Minisiteri y’Uburezi zageraga muri icyo kigo, giherereye mu murenge wa Bungwe, mu bukangurambaga bwo kureba ibibangamiye ireme ry’uburezi mu myigire n’imyigishirize haba ku barimu no ku banyeshuri.
Habiyaremye yabwiye Imvaho Nshya ko icyo kibazo gituruka ku ikosa ry’uburyo umuhanda iryo shuri ryubatseho umeze, kuko ufite aho abawubatse bagennye ko amazi yose ava mu muhanda no ku nzu zo mu mudugudu yoherezwa mu kigo nyamara batarateganyije aho azaruhukira bityo agakwira mu byumba by’amashuri y’abana bo mu myaka itatu ibanza.
Ati “Mu gihe k’imvura nyinshi amazi yose aturuka mu gasantere aza ari menshi akanyura hano mu kigo, ibyo bikaba bitubangamiye.
Twarabisabye ngo babe bayacisha ahandi ariko ubu ntibirakorwa; ni ukuvuga ngo abadukoreye umuhanda batsindagiramo igitaka cya kariyeri twari twabasabye ngo barebe ahandi bayanyuza”.
Yakomeje avuga ko nk’ikigo bagerageje kuyakumira igihe yageze mu kigo ngo atagera mu byumba by’ishuri abana bigiramo kuko umuhanda utarakosorwa ariko bikaba bitarasubiza ikibazo gihari.
Ati “Iyo ageze mu kigo yangiriza amashuri n’ubwiherero akuzuramo bukangirika. Ni inshuro nyinshi twagiye dukura abana mu byuma by’ishuri kubera ko amazi yabaga yabyuzuyemo. Ku miryango y’ishuri twagiye dushyiraho uburyo bwo kuyatangira kugira ngo tuyagabanye ariko nabwo hari igihe aba menshi akagera mu ishuri”.
Ayinkamiye Josiane wigisha mu mwaka hatatu na we yavuze ko icyo kibazo kibabangamiye kuko igihe imvura yaguye bibasaba kwimura abana bakajya kureba ahandi baba bahungiye ayo mazi y’imvura yageze mu mashuri.
Ati “Birahangayikishije kuko aya mazi aramanuka akinjira mu ishuri ryo mu mwaka wa mbere ugasanga amazi yuzuyemo bikaba ikibazo, nk’uko imvura iba yaguye nta bwo umunyeshuri yiga. Iyo byabaye gutyo aba tubashyira mu yandi mashuri tukabanza kuyakora bakabona gusubiramo”.
Intumwa za Minisiteri y’Uburezi zagaragarijwe iki kibazo zirimo n’Umuyobozi ushinzwe amashuri y’inshuke, abanza n’ayisumbuye mu karere ka Burera, Musabwa Eumene, zavuze ko bagiye kwihutira kubigeza ku buyobozi bw’umurenge ahari ikosa mu mitunganyirize y’umuhanda rigakosorwa amazi ntiyongere kuyoborwa mu kigo k’ishuri.